"Ο πιανίστας": To αριστούργημα του Roman Polanski στο Cine-Δράση Τετάρτη 25 Ιανουαρίου, 8:15΄μμ, ΤΥΠΕΤ :: Ραδιόφωνο Άνω Βριλησσίων\nΡαδιόφωνο Άνω Βριλησσίων, Ano Vrilissia Radio > "Ο πιανίστας": To αριστούργημα του Roman Polanski στο Cine-Δράση Τετάρτη 25 Ιανουαρίου, 8:15΄μμ, ΤΥΠΕΤ\n"Ο πιανίστας": To αριστούργημα του Roman Polanski στο Cine-Δράση Τετάρτη 25 Ιανουαρίου, 8:15΄μμ, ΤΥΠΕΤ\nCine Δράση | προβολή ταινίας | Ο πιανίστας | τετάρτη 25 Ιανουαρίου\nΗ ταινία που προβάλει αυτή την εβδομάδα το Cine-Δράση, (Τετάρτη 25 Ιανουαρίου), είναι ένα αληθινό αριστούργημα, άψογο τεχνικά, ουσιαστικά συγκινητικό, ρεαλιστικό με δόσεις αισιοδοξίας, αλλά κυρίως με σεβασμό στα εκατομμύρια θύματα του Ολοκαυτώματος. Ένας ύμνος στη δύναμη της μουσικής και του ανθρώπου που αντέχουν στη φρίκη του πολέμου.\nΓιατί μια ταινία για το Ολοκαύτωμα;\nΣε μια περίοδο που οι εθνικιστικές και ρατσιστικός απόψεις εμφανίζονται ενισχυμένες στο δημόσιο λόγο, η προβολή τέτοιων έργων είναι μια μικρή, ελάχιστη ίσως, συμβολή στην αποκατάσταση της ιστορικής αλήθειας και κυρίως στην αντιμετώπιση μισαλλόδοξων απόψεων. Εξάλλου ο κινηματογράφος, εκτός των άλλων, συχνά γίνεται ο φορέας της συλλογικής μνήμης και αφύπνισης ώστε να μην επιτρέψουμε να υπάρχουν πάλι τέτοια βάρβαρα φαινόμενα στην ανθρώπινη ιστορία. Γιατί, τελικά, το «Ολοκαύτωμα», η μεγαλύτερη γενοκτονία της παγκόσμιας ιστορίας ΣΥΝΈΒΗ. Η άρνηση του, από ιστορικούς ή φερόμενους ως ιστορικούς, πολιτικούς είναι μια κλιμακούμενη επίθεση κατά της αλήθειας και της μνήμης που στις μέρες μας παίρνει όλο και περισσότερες διαστάσεις.\nΤι είναι όμως άρνηση του Ολοκαυτώματος; Με πολύ απλά λόγια, είναι ο ισχυρισμός ότι η δολοφονία περίπου έξι εκατομμυρίων Εβραίων από τους ναζί στη διάρκεια του Δευτέρου Παγκοσμίου πολέμου ουδέποτε συνέβη.\nΣύμφωνα με τον Robert Eaglestone στο βιβλίο του «Μεταμοντερνισμός και άρνηση του Ολοκαυτώματος» (μτφρ. Άννυ Σπυράκη, εκδ. Επέκεινα, Τρίκαλα 2014), όλοι οι αρνητές μοιράζονται κάποιες κοινές απόψεις. Πρώτον, είναι πάντοτε αντισημίτες, σε τέτοιο βαθμό που η άρνηση του Ολοκαυτώματος μπορεί να γίνει κατανοητή ως η μεταπολεμική μορφή αντισημιτισμού και ως η σύγχρονη εκδοχή της αντισημιτικής βίβλου και γνωστού προϊόντος πλαστογραφίας, «Τα πρωτόκολλα των σοφών της Σιών». Δεύτερον, σχεδόν πάντοτε, υποστηρίζουν νεοφασιστικά κόμματα ή σέχτες. Προφανώς πιστεύουν ότι αν αποσιωπήσουν το Ολοκαύτωμα, κηρυχτούν αθώοι οι ναζί και ο φασισμός απαλλαγεί από την ενοχή για αυτές τις φρικαλεότητες, το μισαλλόδοξο δόγμα τους θα πείσει τους λαούς. Τρίτον, οι αρνητές, είναι πάντα ρατσιστές. Και τέταρτον, είναι πολύ δύσκολο και πάντοτε άσκοπο να ανταλλάσσεις επιχειρήματα μαζί τους και το σπουδαιότερο τα πρόσωπα αυτά αξιοποιούν τα ΜΜΕ για να προβάλλουν τις ρατσιστικές απόψεις τους, δίνοντάς τους μια ψευτο-ιστορική διάταση. Ας σκεφτούμε ότι στην Ελλάδα, πρόσωπα που έκαναν ανάλογες τηλεοπτικές εμφανίσεις κατείχαν θέσεις κλειδιά στο κρατικό μηχανισμό, διατέλεσαν υπουργοί, είναι ακόμα και σήμερα στελέχη και βουλευτές κομμάτων.\nΣε τελευταία ανάλυση οι αρνητές του Ολοκαυτώματος, στη συντριπτική τους πλειοψηφία, δεν το αρνούνται, το εγκωμιάζουν. Ξέρουν καλά ότι το Ολοκαύτωμα έγινε, άλλωστε υπάρχουν αποδεικτικά στοιχεία: εικόνες, βίντεο, μαρτυρίες από επιζήσαντες και από τους ίδιους τους ναζί. Κυρίως όμως τους αρέσει ό,τι έγινε και πολύ θα ήθελαν να βρεθούν και σήμερα κάποιοι να ακολουθήσουν το παράδειγμά τους. Όχι μόνο για τους Εβραίους αλλά και για τους κομμουνιστές, τους Τσιγγάνους, τους ομοφυλόφιλους.\nΟ μάστορας της 7ης τέχνης Roman Polanski, ασχολείται με την πλέον οδυνηρή περίοδο της πολωνικής ιστορίας και καταθέτει προσωπικές ανησυχίες, γνώσεις και εμπειρίες, από την σκοτεινή και τραυματική παιδική του ηλικία, όταν κατά την περίοδο της ναζιστικής κατοχής, ζούσε στο γκέτο της Βαρσοβίας. Ο Rajmund Roman Thierry Polanski, όπως είναι το πραγματικό του όνομα, γεννήθηκε στο Παρίσι από Πολωνούς γονείς στις 18 Αυγούστου του 1933. Όταν ήταν 3 ετών η οικογένειά του μετακόμισε στην Κρακοβία. Το 1941 ο πατέρας του εξορίστηκε σε στρατόπεδο καταναγκαστικής εργασίας στην Αυστρία και η μητέρα του στο Άουσβιτς από όπου δεν επέστρεψε ποτέ. Ο ίδιος μετά τον πόλεμο φιλοξενήθηκε από αρκετές Πολωνικές οικογένειες και αργότερα επανασυνδέθηκε με τον πατέρα του.\nΤο φιλμ είναι βασισμένο στην ιστορία ενός από τους εκλεκτότερους βιρτουόζους πιανίστες του 20ού αιώνα, του 27χρονου, τότε, ιδιοφυή και χαρισματικού Πολωνο-εβραίου Βλάντισλαβ Στζπίλμαν, που όλη η οικογένειά εξοντώθηκε στο γκέτο και τα στρατόπεδα συγκέντρωσης. Την 1η Σεπτεμβρίου του 1939, ο Χίτλερ κάνει το πρώτο βήμα για τον Β΄ Παγκόσμιο Πόλεμο, εισβάλλοντας στην Πολωνία. Ο Στζπίλμαν εργάζεται στο Κρατικό Ραδιόφωνο της Βαρσοβίας. Το κτίριο καταστρέφεται από βομβαρδισμό της γερμανικής αεροπορίας την ώρα που εκείνος παίζει μια μελωδία του Σοπέν. Ο Βλαντισλάβ επιστρέφει σπίτι του όπου μαθαίνει ότι η Βρετανία και η Γαλλία έχουν κηρύξει ήδη τον πόλεμο στη Γερμανία. Πιστεύοντας ότι η αιματοχυσία θα τελειώσει σύντομα, αυτός και η οικογένειά του γιορτάζουν το γεγονός. Ωστόσο κατά τη διάρκεια της γερμανικής κατοχής που ακολουθεί την ήττα της Πολωνίας οι συνθήκες διαβίωσης των Εβραίων σταδιακά χειροτερεύουν και τα δικαιώματά τους περιορίζονται. Κάθε οικογένεια επιτρέπεται να έχει ένα ελάχιστο χρηματικό ποσό, όλοι πρέπει να φοράνε το διακριτικό περιβραχιόνιο με το Αστέρι του Δαβίδ. Το 1940, συγκεντρώνονται στο Εβραϊκό Γκέτο όπου οι στερήσεις, οι κακουχίες, η πείνα, η καταδίωξη, οι κάθε λογής εξευτελισμοί από τους ναζί και ο συνεχής φόβος των βασανιστηρίων και του θανάτου, ταλαιπωρούν όλη την Εβραϊκή κοινότητα.\nΜετά τις 20 Ιανουαρίου του 1942, όταν οι χιτλερικοί κατέληξαν στην «Τελική λύση» του εβραϊκού ζητήματος, την εξόντωση δηλαδή όλων των εβραϊκών πληθυσμών που κατοικούσαν στις κατεχόμενες ευρωπαϊκές χώρες, οι Εβραίοι της Πολωνίας μεταφέρονται μαζικά στις εγκαταστάσεις του στρατοπέδου εξολόθρευσης της Τρεμπλίνκα. Ο Βλαντισλάβ, την τελευταία στιγμή, δεν επιβιβάζεται στην μοιραία αμαξοστοιχία χάρη σε ένα οικογενειακό φίλο, αστυνομικό στο Γκέτο. Μακριά πλέον από την οικογένειά του, μεταφέρεται από κρυψώνα σε κρυψώνα στα ερείπια της βομβαρδισμένης πόλης και όποτε μπορεί εργάζεται ως εργάτης-σκλάβος στις γερμανικές μονάδες κατασκευής. Οι προπολεμικές γνωριμίες του με άτομα από μια ομάδα αντιστασιακών, η βοήθεια όσων μη-Εβραίων γνωστών του τον θυμούνται ακόμα και κυρίως η παρέμβαση ενός μουσικόφιλου γερμανού αξιωματικού, θα τον βοηθήσουν να επιβιώσει. Όλο το διάστημα μέχρι τη λήξη του πολέμου ο Στζπίλμαν αγωνίζεται με απίστευτο πόνο να επιβιώσει, χωρίς καμία διάθεση παθητικότητας ή μοιρολατρίας. Παράλληλα, καταγράφει στη μνήμη του σκηνές από την κτηνώδη ανθρωποφαγία που συντελέστηκε στο όνομα μιας ανύπαρκτης ανώτερης φυλής τις οποίες αργότερα καταγράφει στο βιβλίο του «Death of a city».\nΤο φιλμ, αγαπήθηκε πολύ από το κοινό. Η απήχησή του οφείλεται στο γεγονός ότι είναι από κάθε άποψη ένα αριστούργημα αλλά και σε τρεις επιπρόσθετους, επιμέρους λόγους: Ο πρώτος είναι η στενή σύνδεση του έργου με τη μουσική και πιο συγκεκριμένα με την κλασική μουσική του Σοπέν. Ο δεύτερος είναι ότι σε αντίθεση με άλλες ταινίες του είδους (ακόμα και της πιο γνωστής σε όλους, της «Λίστας του Σίντλερ» του Στήβεν Σπίλμπεργκ) που εμφανίζουν τους Εβραίους να δέχονται αδιαμαρτύρητα τη μοίρα τους, εδώ παρουσιάζεται και η άλλη πλευρά, αυτή των Εβραίων που πίστεψαν πως αν πρόκειται να πεθάνουν, αυτό πρέπει να γίνει με αξιοπρέπεια και το κεφάλι ψηλά. Και η τρίτος λόγος είναι ότι η ταινία μεταφέρει ένα κλίμα ελπίδας, μια αίσθηση αισιοδοξίας: ακόμα και μέσα στην κτηνωδία και το ζόφο και όσο υπάρχουν άνθρωποι, δίπλα στην βαρβαρότητα θα επιβιώνουν ο ηρωισμός, η ανθρωπιά και αλληλεγγύη. Και κάποτε θα είναι οι νικητές.\nΑυτή η διαφορά στην προσέγγιση διατυπώνεται στην απάντηση του ίδιου του σκηνοθέτη σε ερώτηση πως τολμάει και δείχνει άθλιους Εβραίους στο γκέτο της Κρακοβίας: «Μα είναι ιστορική αλήθεια. Η ταινία μου δεν είναι χολιγουντιανό παραμύθι. Υπήρξαν καλοί και κακοί Εβραίοι, όπως υπάρχουν καλοί και κακοί Γερμανοί, Γάλλοι, Πολωνοί. Υπάρχουν παντού και θα υπάρχουν πάντα. Είναι εντελώς ανθρώπινο».\nΟ σκηνοθέτης καταφέρνει να δώσει το μέγεθος της καταστροφής της πόλης με τρόπο μαγευτικό. Παρουσιάζει ρεαλιστικά τις φρικαλεότητες που έζησαν και τις αγωνιώδεις προσπάθειες που έκαναν εκατομμύρια άνθρωποι, Εβραίοι και μη, για να επιβιώσουν κερδίζοντας το ενδιαφέρον, τη συγκίνηση και το θαυμασμό θεατή σε όλη τη διάρκεια της ταινίας. Το σενάριο είναι απόλυτα ισορροπημένο, κρατά καθηλωμένο το θεατή χωρίς να τον κουράσει ούτε για μια στιγμή. Η αγωνία κυριαρχεί, η δραματική ένταση κάνει τα συναισθήματα να εναλλάσσονται διαρκώς από την αγωνία, την θλίψη, τον φόβο και τον αποτροπιασμό στη χαρά τις στιγμές που ο ήρωας ξεφεύγει από βέβαιο θάνατο και τελικά στην ψυχική ηρεμία και την ανακούφιση στην αίσια κατάληξη του έργου, την νίκη του πρωταγωνιστή και την αποκατάσταση της ηθικής τάξης με την ολοκληρωτική συντριβή των ναζιστικών στρατευμάτων.\nΟ ηθοποιός Adrien Brody, στον οποίο ο σκηνοθέτης κατέληξε αφού προηγουμένως είχε κάνει δοκιμαστικά και είχε απορρίψει 1400 συναδέλφους του, δίνει μια από τις καλύτερες ερμηνείες που έχουμε παρακολουθήσει σε ταινία, αποδίδοντας καταλυτικά το ρόλο του και το ίδιο συμβαίνει με όλους τους ηθοποιούς στους πρωταγωνιστικούς ή δευτερεύοντες ρόλους.\nΤο φιλμ δέχτηκε διθυραμβικές κριτικές, κερδίζοντας 52 βραβεία από 71 συνολικά υποψηφιότητες, μεταξύ των οποίων ο Χρυσός Φοίνικας στις Κάννες (2002) και τρία Όσκαρ: Καλύτερου Ηθοποιού (Brody) Καλύτερου Διασκευασμένου Σεναρίου (Howard) και Σκηνοθεσίας (Polanski).\n«Ο Πιανίστας» ( The Pianist): Πολωνία, Γαλλία, Γερμανία, Αγγλία, 2002. Διάρκεια: 148'. Σκηνοθεσία: Roman Polanski. Σενάριο: Ronald Harwood από το αυτοβιογραφικό βιβλίο του πιανίστα Wladyslaw Szpilman «Death of a city». Πρωταγωνιστούν: Adrien Brody, Thomas Kretschmann, Frank Finlay, Maureen Lipman, Ed Stoppard.\n* Οι χειμερινές κινηματογραφικές προβολές του Cine-Δράση πραγματοποιούνται Τετάρτη, 8.15 το βράδυ στην αίθουσα "Ν. Εγγονόπουλος" του πάρκου "Μ. Θεοδωράκης" (ΤΥΠΕΤ), Π. Μπακογιάννη 38-42, Βριλήσσια.


bookreadert-3: Το ιστολόγιο της Λέσχης Ανάγνωσης της ΕΡΤ3: Κινηματογραφική Λέσχη των Εργαζομένων της ΕΡΤ3: «Η μεγάλη διάρρηξη» και «Το βιολί και ο οδοστρωτήρας» - Δευτέρα 23-1-2017\nΚινηματογραφική Λέσχη των Εργαζομένων της ΕΡΤ3: «Η μεγάλη διάρρηξη» και «Το βιολί και ο οδοστρωτήρας» - Δευτέρα 23-1-2017\nΗ Κινηματογραφική Λέσχη των εργαζομένων της ΕΡΤ-3 και το ΚΕΜΕΣ παρουσιάζουν στα πλαίσια του αφιερώματός τους Το ζεύγος και η βία τη Δευτέρα 23 Ιανουαρίου στην αίθουσα ΒΑΚΟΥΡΑ 1 (Ιωάννου Μιχαήλ 8, τηλ. 2310233665) ένα εξαιρετικό διπλό πρόγραμμα: στις 21:05 θα προβληθεί η αριστουργηματική ταινία μικρού μήκους του Αντρέι Ταρκόφσκι Το βιολί και ο οδοστρωτήρας (Σοβιετική Ένωση, 1961, έγχρωμη, 46'). Και στις 21:50 η βραβευμένη κωμωδία του Κλοντ Λελούς Η μεγάλη διάρρηξη (Γαλλία, 1973, έγχρωμη, 90'). Παίζουν: Λίνο Βεντούρα, Φρανσουάζ Φαμπιάν, Σαρλ Ζεράρ, Αντρέ Φαλκόν.\nΤο προς συζήτηση θέμα στο μάθημα για τον κινηματογράφο θα είναι: Το ρομαντικό σινεμά του Λελούς και η Γαλλία του '60 και του '70.\nΈνας τυχοδιώκτης, που του αρέσουν πολύ οι γυναίκες, σχεδιάζει μια ληστεία αλλά παράλληλα και την κατάκτηση μιας γυναίκας στην Κυανή Ακτή .\nΑρχές δεκαετίας του '70 στη Γαλλία, τα πράγματα είναι ξεκαθαρισμένα: Κάθε κατεργάρης έχει κάτσει στον πάγκο του, και όλα δείχνουν πως οι Γάλλοι επιθυμούν πλέον μια ευμαρή ζωή και μια καλή σχέση. Ο Λελούς αξιοποιεί δύο καταπληκτικούς ηθοποιούς που αποδίδουν εξαιρετικά τη μεγάλη ηθική και συναισθηματική δύναμη των ηρώων να ξεπεράσουν τη βία που τους χωρίζει και να είναι για πάντα μαζί.»\nΣε μια εποχή που το ζάμπλουτο, πλην συμπλεγματικό, Χόλιγουντ αναζητούσε το επόμενο παιδί-θαύμα για να το στύψει, ο Ταρκόφσκι είχε προλάβει να πει τα πάντα για το bullying, την καταπιεσμένη δημιουργικότητα και τους Προκρούστες της σύγχρονης ζωής μέσα από «Το Βιολί και τον Οδοστρωτήρα» του, με το πανέξυπνο πρόσωπο του πιτσιρίκου - τότε - πρωταγωνιστή του, Ιγκόρ Φομτσένκο.\nΜόνος αναπάντεχος σύμμαχος της μινιατούρας-βιολιστή, ένας θηριώδης εργάτης (τον ενσαρκώνει ανεπιτήδευτα ο Βλαντιμίρ Ζαμάνσκι), χειριστής οδοστρωτήρα, οδηγός ενός θορυβώδους, ατσούμπαλου οχήματος, που αντί να «καταπιεί» το μισό βιολί - μισό, λόγω της ηλικίας του κατόχου του - το υιοθετεί, το προστατεύει, το καθοδηγεί και το μεγαλώνει.\nΗ διπλωματική του Ταρκόφσκι είναι ένα άγριο, πολύχρωμο ποίημα, ντυμένο με υποβλητική μουσική και ακανόνιστo ρυθμό, σαν καρδιογράφημα 7χρονου που τρώει ξύλο σ'ένα γιαπί απ'τα χαμίνια της γειτονιάς του και τρέμει τον εξευτελισμό και την αποδόμηση, πριν ακόμη καταλάβει από τι υλικά είναι φτιαγμένος αυτός και η ίδια η ζωή.»\nENTΕΚΑ ΛΟΓΟΙ ΓΙΑ ΝΑ ΜΗΝ ΧΑΣΕΤΕ ΤΗ «ΜΕΓΑΛΗ ΔΙΑΡΡΗΞΗ»\nΕξάλλου, 11 λόγοι για να μην χάσετε τη Μεγάλη διάρρηξη είναι:\n1. Για τον εκπληκτικό ρόλο του Λίνο Βεντούρα, που είναι τελείως διαφορετικός απ'ότι είχαμε συνηθίσει μέχρι τότε.\n2. Για τους πολύ αργούς αφηγηματικούς ρυθμούς, που είναι μια σαφέστατη υπενθύμιση πως εδώ δεν έχουμε μια αστυνομική ταινία αλλά ιδίως τη διαδικασία μιας συναισθηματικής προσέγγισης.\n3. Για την εξαιρετική σεκάνς στο κοσμηματοπωλείο, όπου και πάλι η μοίρα, όπως σε όλα τα γαλλικά νουάρ, παίζει τον βασικό ρόλο.\n4. Για την εξαιρετική φωτογραφία του ίδιου του Λελούς με τη γεματη σημασία χρήση του ασπρόμαυρου.\n5. Για τις εξαιρετικές αυτοβιογραφικές μνήμες του Λελούς με τα αρχικά πλάνα από το Ένας άντρας και μια γυναίκα (1966).\n6. Γιατί για μια ακόμα φορά μας αφηγείται την ιστορία ενός άντρα και μιας γυναίκας αλλά σε άλλη παραλλαγή.\n7. Για την άποψη που ουσιαστικά καταθέτει ο Λελούς, για το ποιος είναι ο τύπος και τα χαρακτηριστικά του ιδανικού αρσενικού.\n8. Για τις παράξενα σαρκαστικές νύξεις του σε διάσημους Ιταλούς πολιτικούς σκηνοθέτες, φανερή απόδειξη ότι δείχνει την προσωπική του πικρία για τις αρνητικές απόψεις για τον ίδιο.\n9. Γιατί πρέπει να προσέξουμε τον πραγματικό τίτλο της ταινίας που σημαίνει καλή χρονιά και παραπέμπει σε ευρύτατες κοινωνιολογικές σημασίες πέρα από μια τυπική πρωτοχρονιάτικη ευχή.\n10. Για την τελική άποψη που αποπνέει η ταινία, ότι έτσι όπως κατάντησαν οι επαναστατικές ιδέες, η Γαλλία των μέσων της δεκαετίας του '70 χρειάζεται ένα καλό σπίτι και μια καλή σύντροφο.\n11. Γιατί αυτή η τελευταία άποψη είναι το άκρως αντιδραστικό ιδεολογικό απόσταγμα της αστικής τάξης. Το ερώτημα είναι αν ο Λελούς το αναπαράγει ή το κριτικάρει. Την απάντηση θα δώσουν οι θεατές.\nΠΕΝΤΕ ΛΟΓΟΙ ΓΙΑ ΝΑ ΜΗΝ ΧΑΣΕΤΕ ΤΟ «ΒΙΟΛΙ ΚΑΙ Ο ΟΔΟΣΤΡΩΤΗΡΑΣ»\nΕξάλλου, 5 λόγοι για να μην χάσετε Το βιολί και ο οδοστρωτήρας είναι:\n1. Για το ότι έχει ήδη εμφανή τα σημάδια ενός μεγάλου δημιουργού.\n2. Για την καταγγελία του ανταγωνισμού που καλλιεργείται από τους γονείς στα παιδιά.\n3. Για την απεικόνιση της απομόνωσης των χαρισματικών ανθρώπων ήδη από τη μικρή τους ηλικία.\n4. Για την εκμετάλλευση ακόμα και αυτών των ανθρώπων μέσω του ταλέντου.\n5. Γιατί πρόκειται για προβληματισμό άλλων εποχών, που δε συναντάται πλέον στο σύγχρονο κινηματογράφο.\nΥ.Γ. Την επόμενη Δευτέρα 30 Ιανουαρίου η Κινηματογραφική Λέσχη των εργαζομένων της ΕΡΤ-3 και το ΚΕΜΕΣ παρουσιάζουν στα πλαίσια του ίδιου αφιερώματος το νεονουάρ του Λόρενς Κάσνταν Έξαψη (1981).


Instant Karma Yoga (Joshua Tree, Καλιφόρνια) - Κριτικές\nInstant Karma Yoga, Joshua Tree - Κριτικές\nΝο 1 από 1 Ευεξία και σπα - Joshua Tree\nΩραίο, καθαρό και πολύ φιλική ατμόσφαιρα\nRay Jane είναι ένα καλό εκπαιδευτή και πραγματικά θα είναι εναρμονισμένη με την φοιτητές και τους συμμετέχοντες. Παρέχει πολύ περισσότερα από μια κατηγορία, Ray Jane έδωσε ιδιαίτερη προσοχή στη δική μου άνεση και δυνατότητα επιπέδου. Η ενέργεια είναι καλό όταν ταξιδεύετε στο εσωτερικό του στούντιο\nΕξαιρετικό και αυθεντική στούντιο γιόγκα\nΈχω μείνει σε πολλά διαφορετικά στούντιο γιόγκα, και αυτό είναι μακράν το καλύτερο που έχω επισκεφθεί. Αφού ολοκληρώσετε διάφορες κατηγορίες εδώ, γνωρίζω ότι όλες οι εκπαιδευτές γιόγκα είναι πολύ ταλαντούχος και μορφώθηκε στο επάγγελμά τους. Εάν είστε ένα τοπικό ή απλά περαστικοί και έχουν συμφέρον...γιόγκα, δεν θα το μετανιώσετε προσπαθεί αυτό το μέρος. Τάξεις είναι πολύ λογικές τιμές, και τα στούντιο είναι πολύ φιλόξενοι με πτυσσόμενη σε επισκέπτες. Όλο το μέρος έχει μια πολύ καλή ατμόσφαιρα!Περισσότερα\nΛάβετε γρήγορα απαντήσεις από το προσωπικό του Instant Karma Yoga και από προηγούμενους επισκέπτες.


Ρέθυμνο ’80: Σχολική πενθήμερη εκδρομή | RethNea.gr\nΡέθυμνο ’80: Σχολική πενθήμερη εκδρομή\nΤα ανήσυχα νιάτα της πόλης ζούσαν για τη μεγάλη στιγμή που δεν ήταν άλλη απ’ την πενθήμερη σχολική εκδρομή! Βέβαια, για να φτάσουμε σ’ αυτήν την τρομερή στιγμή που θα ζούσαμε πέντε μέρες «ελευθερίας» προετοιμαζόταν καιρό πριν. Σημείο αναφοράς πάντα οι σχολικές χοροεσπερίδες, οι οποίες αποτελούσαν και την κύρια πηγή χρηματοδότησης του φιλόδοξου εγχειρήματός μας!\nΣτην περίπτωσή μας για τις ανάγκες αυτές, το κλειστό γυμναστήριο του 2ου Λυκείου με την αγαστή συνεργασία των εξήντα τεσσάρων συμμαθητριών και συμμαθητών μετατράπηκε την Παρασκευή 18-10-1985 σε απολύτως λειτουργικό κλαμπ για να φιλοξενήσει την νεολαία της πόλης! Φωτορυθμικά, η απαραίτητη κάβα, εγκατάσταση ήχου, ντι-τζέι, βάρδιες «εργαζομένων» σε «πόρτα» σε μπαρ, σε ταξιθέτες, όλα στην εντέλεια. Μια μέρα που οι συν-Έλληνες συζητούσαν την … δεύτερη σε τρία χρόνια υποτίμηση της δραχμής εκείνη ακριβώς την μέρα (!!!) εμείς ζούσαμε την υπερτίμηση της ενηλικίωσής μας!\nΤα έσοδα υπό τη «φωτισμένη» καθοδήγηση του Προέδρου του Δεκαπενταμελούς μας ήταν υπεραρκετά για να καλύψουν το κόστος της εκδρομής κι αυτό ήταν το πρώτο μεγάλο «κέρδος» μας. Η αλληλεγγύη, η συνεργασία, η αίσθηση του «μια παρέα είμαστε» σμίλεψε περαιτέρω τα αισθήματα αγάπης όλων προς όλους!\nΚι έτσι, Απρίλης του 1986, Σάββατο μεσημέρι αναχωρεί ένα καραβάνι ταξί από το Ρέθυμνο για το αεροδρόμιο Ηρακλείου για την απογευματινή πτήση προς το νησί των Ιπποτών! Και κάπως έτσι βρισκόμαστε «ελεύθεροι» πια στην καρδιά της πόλης υπό την επίβλεψη των τριών συνοδών καθηγητών μας που αναλάμβαναν το ύψιστο χρέος της επιτήρησής μας. Η αγωγή και το ήθος όλων μας βέβαια συγκρουόταν με τον εφηβικό παρορμητισμό και την έφεσή μας σε ζαβολιές και φάρσες που έθεταν σε δοκιμασία την εύρυθμη λειτουργία του ξενοδοχείου και εξέθεταν μερικώς τα καθήκοντα των συνοδών καθηγητών μας. Ειδικά του παπά-Προκόπη, καθώς ρασοφόρος και συνοδευόμενος από την σύζυγό του, ήταν εξαιρετικά δυσχερής η θέση του να επιπλήττει διαρκώς τους ατίθασους Ρεθεμνιώτες εφήβους!\nΤα βράδια μας ήταν ονειρικά μέσα στις μεγάλες ντισκοτέκ της πόλης! «La scala» και «Hiway», όπου οι επαρχιώτες μαθητές και μαθήτριες χάζευαν τη φαντασμαγορική έναρξη του προγράμματος και λικνίζονταν υπό τους ήχους του Τζορτζ Μάικλ, του Ροντ Στιούαρτ και της Μπόνι Τάιλερ. Εκεί δοκιμάζαμε και τα πολύχρωμα κοκτέιλ για να εντυπωσιάσουμε καταρχάς τους εαυτούς μας για τη γρήγορη ανέλιξή μας στην ενηλικίωση!\nΟι μέρες μας – σε αντίθεση με τα βράδια μας – ήταν άτονες και βασανιστικές από την συνεχή αϋπνία και μάταια οι συνοδοί – καθηγητές μας, από μικροφώνου προσπαθούσαν να μας υπενθυμίσουν τον εκπαιδευτικό χαρακτήρα της εκδρομής μας και την ανάγκη να αποκομίσουμε στοιχειώδεις γνώσεις από την περιοχή της Λίνδου, της κοιλάδας των Πεταλούδων και της μεσαιωνικής πόλης!\nΕμείς βλέπαμε τις δικές μας «πεταλούδες» και απεγνωσμένα προσπαθούσαμε να πάρουμε έναν σύντομο ύπνο για να μπορέσουμε να ανταποκριθούμε στα βραδινά μουσικοχορευτικά μας καθήκοντα! Η μοναδική μέρα που μάλλον η πλειοψηφία των συμμαθητών και συμμαθητριών βρισκόταν σε πλήρη αφύπνιση ήταν η μέρα επίσκεψης στο ενυδρείο της πόλης που για μας ήταν θέαμα κυριολεκτικά και μεταφορικά «ψαρωτικό»!\nΉταν τόσο πλήρες το «πρόγραμμά» μας στο νησί που μέχρι και ποδοσφαιρικό αγώνα προλάβαμε να δούμε! Διαγόρας-Παναιτωλικός παρακαλώ στο ποδοσφαιρικό γήπεδο με την ποδηλατική πίστα αντί γα στίβο! Περισσότερο χαζεύαμε την επικλινή πίστα παρά τον αγώνα!\nΗμέρα Τετάρτη αναχωρούμε περίλυποι για το τέλος της πενθήμερης ελευθερίας. Με πιασμένα στομάχια από τα γέλια, με σφιγμένες καρδιές από αισθήματα, με μισόκλειστα μάτια από την νύστα! Πέντε μέρες που σφυρηλάτησαν δεσμούς ισόβιους και μας έμαθαν πως οι φιλίες χτίζονται νωρίς και είναι άδολες!\n* Ο Μιχάλης Τζανάκης είναι φιλόλογος – συγγραφέας


Απόψεις: Ομογένεια: Εθνική άμυνα και επενδύσεις - Anamniseis\nHome ΑΠΟΨΕΙΣ Απόψεις: Ομογένεια: Εθνική άμυνα και επενδύσεις\nΑπόψεις: Ομογένεια: Εθνική άμυνα και επενδύσεις\nΟ καθηγητής Μιλιτάδης Νεκταρίου. Φωτογραφία: www.mononews.gr\nΑΘΗΝΑ. Η χώρα αντιμετωπίζει δύο ιστορικές προκλήσεις. Η πρώτη αφορά την επιθετική πολιτική της Τουρκίας, η οποία κλιμακώνεται από μακρού χρόνου και φαίνεται ότι θα εκδηλωθεί έμπρακτα μεσοπρόθεσμα.\nΣτιγμιότυπο από μια στρατιωτική εξάσκηση.\nΗ δεύτερη μεγάλη προτεραιότητα της χώρας είναι η συνολική ανασυγκρότηση της οικονομίας με την δημιουργία Συμπράξεων Δημόσιου – Ιδιωτικού Τομέα (ΣΔΙΤ). Μέσω των ΣΔΙΤ τα 50-60 δισ. των κοινοτικών κεφαλαίων θα προσεγγίσουν τα 100 δισ. και θα αποτελέσουν τη βάση χρηματοδότησης των επενδύσεων για την επόμενη δεκαετία, με θεαματικούς ρυθμούς ανάπτυξης του ΑΕΠ.\n*Ο Μιλτιάδης Νεκτάριου είναι καθηγητής Ασφαλιστικής Επιστήμης στο Πανεπιστήμιο Πειραιώς\nPrevious articleΗ Παναρκαδική Ομοσπονδία καταδικάζει την απόφαση του Ερντογάν για την Αγία Σοφία\nNext articleΣε εξέλιξη πυρκαγιά στο Λαύριο – εκκένωση τεσσάρων περιοχών για προληπτικούς λόγους\nStelios Tatsis July 17, 2020 At 9:58 am\nΠολύ καλά τα λές φίλε Μιλτιάδη, αλλά δεν είναι η πρώτη φορά που ακούγονται και λίγο πολύ τα γνωρίζουμε όλοι.Καναμε επενδύσεις στην Πατρίδα και τώρα τρέχουμε και δεν προλαβαίνουμε. Σκόντο στους ξένους επενδυτές, στους ομογενείς να μας πάρουν και τα βρακιά.\nΗ μια κυβέρνηση βγάζει έναν ευεργετικό νόμο για μάς έρχεται η άλλη τον καταργεί και βγάζει άλλον με χαράτσια. Χάθηκε η εμπιστοσύνη και δεν θα επανέλθει ποτέ. Δεν υπάρχουν πλέον πατριώτες πολιτικοί τους πάτησε το τρένο …….\nΔυστυχώς χάσαμε την νεολαία γι’αυτούς κάναμε τις επενδύσεις, να συνδέσουμε, να τους δέσουμε με την Πατρίδα κι’εκείνη τους διώχνει, γιατί δεν κυβερνούν αυτοί, έχουν πατρώνους που τους χαράζουν και τους επιβάλλουν να διαλυθεί η ομογένεια να μην υπάρχουν υπερασπιστές στα κέντρα των αποφάσεων.\nΤο έχουν καταφέρει, με τα τσιράκια Αρχιεπισκόπους που μας στέλλουν από το Φανάρι. Μια άλλοτε παντοδύναμη Ομογένεια σήμερα είναι χωρίς δόντια…..γιατί μετά τον Ιάκωβο έμεινε ακυβέρνητη, χωρίς Αρχηγούς, ακόμη και οι Υφυπουργοί απόδημου Ελληνισμού είναι όλοι άχρηστοι. Αυτός θα έπρεπε να είναι μέσα από την ομογένεια που γνωρίζει, τις αδυναμίες και τις δυνατότητές της.\nΑν ο Μητσοτάκης δεν ήταν οικογενειακά και επιχειρηματικά κολλημένος με τον προηγούμενο, θα μπορούσε να είχε κάνει την σωστή επιλογή μέσα από την ομογένεια. Το ένα λάθος μετά το άλλο, τώρα ήλθε και η χαριστική βολή θέλουν να τους δώσουμε και το ΑΦΜ το Αμερικάνικο,\nμε την δικαιολογία ότι το ζητά η Αμερική.\nΈχουμε αρχηγούς που τρέχουν πίσω από τα γεγονότα, αντί να τρέχουν να προλάβουν τα γεγονότα. Τώρα που για μια φορά ακόμη έπεσε\nη πόλη οργανώνουν ακολουθία και να ψάλλεται ο Ακάθιστος Ύμνος, ενώ αυτό έπρεπε να είχε γίνει πριν πέσει. Τότε νικήσαμε και μετά την νίκη ψάλλαμε το: “Τη Υπερμάχω Στρατηγω, τα νικητήρια…..” Τώρα είμαστε μόνο για κηδεία”.


Τοποθεσία | Limnos Apartments & Houses | Armonia Limnos\nΗ ανεμόεσσα Λήμνος είναι ένα νησί με πολλές ομορφιές και μεγάλη κι έντονη ιστορία που ξεκινά από την αρχαιότητα και φτάνει μέχρι και τα μέσα του 20ου αιώνα.\nΤο νησί προσφέρει πολλές επιλογές για τις διακοπές σας. Αμέτρητες, υπέροχες παραλίες με πεντακάθαρη θάλασσα, μοναδικά φυσικά τοπία, διασκέδαση, γευστικό σπιτικό φαγητό, μουσεία κι αρχαιολογικούς χώρους, Γεωλογικό Πάρκο, απολιθωμένο δάσος, ακόμη και μια μίνι Σαχάρα! Τις μοναδικές αμμοθίνες, στο Γομάτι, που απλώνονται σε μια έκταση 70 στρεμμάτων!\nΛέγεται και το το νησί του Ηφαίστου, του Θεού της φωτιάς και της σιδηρουργίας, καθώς η μυθολογία λέει πως όταν ο Δίας θύμωσε μαζί του, γιατί βοήθησε την Ήρα αγνοώντας τις διαταγές του, τον πέταξε με τόση δύναμη από τον Όλυμπο, την κατοικία των θεών, που εκείνος κατέληξε στη Λήμνο.\nΕκεί δίδαξε τους κατοίκους την τέχνη της μεταλλουργίας. Μάλιστα, ανασκαφές στην Πολιόχνη, έναν αρχαιολογικό τόπο στην ανατολική πλευρά της Λήμνου κοντά στο χωριό Καμίνια, αποκάλυψαν έναν προϊστορικό οικισμό στον οποίο κατοικούσε ένας λαός εξαιρετικών μεταλλουργών.\nΗ Λήμνος, είναι επίσης ο βασικός τόπος που εκτυλίσσεται η τραγωδία του Ευριπίδη «Φιλοκτήτης».\nΑπό τότε, μέχρι και τα μέσα του 20ου αιώνα, η Λήμνος παραμένει ένα δυναμικό κομμάτι της ιστορίας. Όλα αυτά τα χρόνια, γνώρισε πολλούς κατακτητές που άφησαν ανεξίτηλα σημάδια στον τόπο. Ρωμαίους, Βυζαντινούς, Ενετούς, Φράγκους, Τούρκους.\nΗ απέριττα όμορφη Μύρινα είναι η γοητευτική πρωτεύσουσα και το κύριο λιμάνι του νησιού. Δεν ονομάστηκε, έτσι, τυχαία καθώς το όνομά της το πήρε από την γυναίκα του Θόαντα, του πρώτου βασιλιά της Λήμνου. Η αρχοντική ομορφιά της θα είναι παρούσα σε κάθε σας σεργιάνι στα γραφικά δρομάκια της\nΘα περπατήσετε στην συνοικία του Ρωμαίικου Γιαλού με τα κομψά καλοδιατηρημένα παραδοσιακά δίπατα σπίτια που κάποτε αποτελούσαν τα πλούσια αρχοντόσπιτα του νησιού. Κατά μήκος του Ρωμαίικου Γιαλού, δίπλα στα μικρά ψαροκάικα που είναι αραγμένα, υπάρχει ένας μακρύς πλακόστρωτος πεζόδρομος που προσφέρεται για ατελείωτους περιπάτους.\nΑπό την μία πλευρά του πεζόδρομου θα βρείτε πολλές επιλογές σε ταβέρνες, μπαρ, καφετέριες, εστιατόρια και καταστήματα διαφόρων ειδών.\nΣας συμβουλεύουμε να δοκιμάσετε, οπωσδήποτε, ψάρια και αστακούς μια που είναι ολόφρεσκα και καλομαγειρεμένα. Ακόμη κι αν δεν είστε φίλος των θαλασσινών, εδώ θα γίνετε!\nΑπό την άλλη του πλευρά απλώνεται η απέραντη γαλάζια θάλασσα του Αιγαίου κι ένας ορίζοντας τόσο καθαρός που μπορεί κανείς να διακρίνει το σημείο που η γη ενώνεται με τον ουρανό.\nΣτην ευθεία του θα δείτε, σκαρφαλωμένο, σε μια βραχώδη και απόκρημνη χερσόνησο, ύψους 120 μέτρων, να στέκεται αγέρωχο το Κάστρο της Μύρινας ή «Παλαιόκαστρο». Ένα ένδοξο κομμάτι του παρελθόντος με εξαιρετικά μακρά και καθηλωτική ιστορία που σας καλεί να την ανακαλύψετε καθώς ο χώρος είναι επισκέψιμος. Το βράδυ, όλο το Κάστρο φωταγωγείται και μοιάζει σαν να αιωρείται πάνω από την Μύρινα για να την προστατεύει. Είναι μια συναρπαστική εικόνα που θα σας ενθουσιάσει!


Ολυμπιακοί Αγώνες: Με Καραλή στον τελικό, ξεκινούν την προσπάθεια τους Δουβαλίδης, Τσιάμης, Βασιλείου (vid)\nΟλυμπιακοί Αγώνες: Με Καραλή στον τελικό, ξεκινούν την προσπάθεια τους Δουβαλίδης, Τσιάμης, Βασιλείου (vid)\nΔημοσιεύθηκε : 02 Αυγούστου 2021 16:25\nΟ τελικός του επί κοντώ των Ανδρών κλέβει τις εντυπώσεις στην πέμπτη ημέρα των Αγώνων στο Τόκιο.\nΟ Εμμανουήλ Καραλής στο ντεμπούτο του στη διοργάνωση κατάφερε να βελτιώσει το φετινό του ρεκόρ και να πάρει την πρόκριση για τον τελικό. Ο αθλητής του Παναγιώτη Συμεωνίδη θα έχει την ευκαιρία να κυνηγήσει μια θέση ψηλά στην κατάταξη, σε έναν τελικό όπου ξεχωρίζει δίχως αμφιβολία ο Μόντο Ντουπλάντις, αλλά και ο Γάλλος Ρενό Λαβιλενί ολυμπιονίκης στο Λονδίνο και δεύτερος στο Ρίο το 2016. Καθοριστικό ρόλο στον αγώνα αναμένεται να παίξει και ο Πιοτρ Λίσεκ. Για τον Καραλή βασικός στόχος είναι να βελτιώσει το φετινό του ρεκόρ κι αν είναι δυνατόν να προσεγγίσει και πάλι άλματα πάνω από το ατομικό του 5,80 μέτρα.\nΟ Δημήτρης Τσιάμης είναι ο πρώτος αθλητής που θα ξεκινήσει τις προσπάθειες του στην πρώτη ημέρα του αγώνα. Ο αθλητής προέρχεται από πρόβλημα τραυματισμού, ωστόσο θα επιδιώξει να κάνει το καλύτερο δυνατό. Ο αθλητής μετέχει στο β΄ γκρουπ με το όριο να έχει οριστεί στα 17,05 μέτρα. Ο Τσιάμης έχει κάνει φέτος 17,21 μ. με ευνοϊκό άνεμο κι έχει 16,42 μ. από τον κλειστό στίβο.\nΣτην τέταρτη προκριματική σειρά των 400 μ. θα τρέξει η Ειρήνη Βασιλείου, στη δεύτερη συμμετοχή της σε Ολυμπιακούς Αγώνες. Η έμπειρη αθλήτρια έχει τρέξει φέτος την απόσταση σε 52.76, που είναι η έβδομη επίδοση της σειράς. Την πρόκριση στον επόμενο γύρο θα πάρουν οι τρεις πρώτες από κάθε σειρά και οι έξι χρόνοι. Ο Κώστας Δουβαλίδης μπορεί να ταλαιπωρήθηκε στη διάρκεια της σεζόν από διάφορα προβλήματα, ωστόσο κατάφερε να φτάσει στο Τόκιο και αυτό αποτελεί τη μεγαλύτερη επιτυχία για εκείνον. Ο έμπειρος αθλητής, ο οποίος μετέχει για τέταρτη φορά σε Ολυμπιακούς Αγώνες, θα τρέξει στην πέμπτη σειρά και με 13.84 φετινή επίδοση έχει τον όγδοο χρόνο. Την πρόκριση στον ημιτελικό θα πάρουν οι τέσσερις πρώτοι και οι τέσσερις αθλητές με τις καλύτερες επιδόσεις.\nΠανελλήνιο ρεκόρ: 17,55 μ. Δημήτρης Τσιάμης 18/6/2006\nΚορυφαία επίδοση Ελλάδα 2021: 16,86 μ. Ανδρέας Πανταζής\nΚορυφαία επίδοση κόσμος 2021: 17,92 μ. Πέδρο Πιτσάρδο\n1920 8ος Ανδρεάδης\n2004 6ος Μελέτογλου\nΝικητής 2016: Κρίστιαν Τέιλορ (ΗΠΑ) 16,61 μ.\nΠανελλήνιο ρεκόρ: 13.33 Κώστας Δουβαλίδης 7/7/2015\nΚορυφαία επίδοση Ελλάδα 2021: 13.84 Κώστας Δουβαλίδης\nΚορυφαία επίδοση κόσμος 2021: 12.81 Γκραντ Χόλογουει\nΝικητής 2016: Μακ Λίλοντ (Τζαμάικ) 13.05\nΠανελλήνιο ρεκόρ: 50.45 Μαρία Μπελιμπασάκη 11/8/2008\nΚορυφαία επίδοση Ελλάδα 2021: 52.89 Ειρήνη Βασιλείου\nΚορυφαία επίδοση κόσμος 2021: 49.08 Σονάι Μίλερ-Ουίμπο\n2004 Χαρούλα Μπουντά\n2008 Δημητρα Ντόβα\n2016 Ειρήνη Βασιλείου\nΝικήτρια 2016: Σονάι Μίλερ-Ουίμπο (Μπαχάμες) 49.44


Η κρυφή αλήθεια του DNA - Ειδήσεις - νέα - Το Βήμα Online\nΗ κρυφή αλήθεια του DNA\nΤο 2003 η Λίντια Φερτσάιλντ, μια άγαμη μητέρα τριών παιδιών και εγκυμονούσα, ζήτησε από την Πολιτεία της Ουάσιγκτον να της παραχωρήσει τα προβλεπόμενα από την οικεία νομοθεσία επιδόματα. Προκειμένου να εξεταστεί το αίτημά της, ζητήθηκε από την κυρία Φερτσάιλντ να υποβληθούν σε τεστ DNA η ίδια, τα παιδιά και ο πατέρας των παιδιών της. Σκοπός αυτής της υποχρεωτικής εξέτασης είναι να εντοπιστούν εγκληματικές περιπτώσεις αρπαγής και εκμετάλλευσης παιδιών.\nΓνωρίζοντας πως δεν είχε τίποτε να φοβηθεί, η κυρία Φερτσάιλντ συναίνεσε στην πραγματοποίηση των εξετάσεων και στη λήψη δειγμάτων DNA από όλα τα μέλη της οικογένειας. Ωστόσο, λίγες ημέρες αργότερα βρέθηκε μπροστά στη μεγαλύτερη έκπληξη της ζωής της: σύμφωνα με το πόρισμα, ο πατέρας των παιδιών ήταν αδιαμφισβήτητα ο πατέρας τους, αλλά εκείνη δεν θα μπορούσε σε καμία περίπτωση να ήταν η μητέρα τους! Από τη μια στιγμή στην άλλη, οι κοινωνικές υπηρεσίες τοποθέτησαν τα παιδιά σε ανάδοχες οικογένειες και κατέθεσαν μήνυση για απάτη εναντίον της αμφισβητούμενης πια μητέρας.\nΜε δικαστική απόφαση στη γέννηση του τέταρτου παιδιού παρευρέθηκε μια δικαστική λειτουργός και το παιδί υποβλήθηκε αμέσως σε γενετικές εξετάσεις. Το πόρισμα υπήρξε πανομοιότυπο: βεβαίως ήταν παιδί του πατέρα του, αλλά όχι της μητέρας του! Και ενώ η κυρία Φερτσάιλντ ζούσε έναν εφιάλτη δίχως τέλος, ο «διαβασμένος» δικηγόρος που ανέλαβε την υπόθεσή της αναρωτήθηκε αν η πελάτισσά του ήταν γενετική χίμαιρα και αποφάσισε να διερευνήσει το θέμα. Κατά καλή τύχη της κυρίας Φερτσάιλντ, μια κλινική στην οποία είχε υποβληθεί σε παπ τεστ (εξέταση ιστού από τον τράχηλο της μήτρας με σκοπό τον έγκαιρο εντοπισμό καρκινικών κυττάρων) είχε την καλή συνήθεια να κρατά τα δείγματα των εξεταζομένων. Συγκρίνοντας το DNA των παιδιών της με το DNA που εξήχθη από το εν λόγω δείγμα, οι Αρχές μπόρεσαν να διαπιστώσουν την ειλικρίνειά της. Τα παιδιά επέστρεψαν στη μητέρα τους, αν και οι πληγές αυτής της τραυματικής εμπειρίας δεν είναι εύκολα επουλώσιμες.\nΤι ακριβώς είχε συμβεί; Οταν η κυρία Φερτσάιλντ δεν ήταν παρά έμβρυο μερικών ημερών, μοιραζόταν τη μήτρα της δικής της μητέρας με μια δίδυμη αδελφή. Τα δύο έμβρυα (τα οποία προέρχονταν από δύο διαφορετικά ωάρια που είχαν γονιμοποιηθεί από δύο διαφορετικά σπερματοζωάρια) ενώθηκαν σε ένα. Ετσι, η κυρία Φερτσάιλντ ήταν μια γενετική χίμαιρα: ο οργανισμός της είχε «συντεθεί» από ιστούς που προέρχονταν από την ίδια και τη δίδυμη αδελφή της. Δυστυχώς, το εσωτερικό της παρειάς (το οποίο χρησιμοποιείται συνήθως για λήψη δείγματος στα τεστ DNA) είχε το DNA της αδελφής της…\nΣτο σημερινό Science θα διαβάσετε (σελ. 2-3) για μια διαφορετική περίπτωση σπάνιων διδύμων, η οποία «εξιχνιάστηκε» χάρη στην προσεκτική ανάγνωση του DNA. Η έμφαση εδώ είναι στο «προσεκτική» και καλό θα είναι να το έχουμε όλοι κατά νου όταν μπαίνουμε στον κόπο να εξετάσουμε το DNA μας και ιδίως όταν αυτό γίνεται άνευ λόγου.


Σάββατο 24 Φεβρουαρίου 2018: Εφοδιασθείτε με μπουφάν, αδιάβροχα και ομπρέλες. Ο καιρός επιδεινώνεται επικίνδυνα. Η κακοκαιρία θα χτυπήσει αρχικά στο Ιόνιο και σταδιακά στο μεγαλύτερο τμήμα της χώρας. Τα φαινόμενα θα είναι ισχυρά στη Δυτική Στερεά, την Πελοπόννησο, την Ανατολική Στερεά και την Εύβοια, ενώ χιονοπτώσεις θα σημειωθούν στα ορεινά ηπειρωτικά.\nΝεφώσεις με βροχές, όπου στη συνέχεια θα ενταθούν και θα σημειωθούν και τοπικές καταιγίδες περιμένουμε στην Αττική. Τα φαινόμενα κατά τόπους ενδέχεται να είναι ισχυρά, ενώ βελτίωση του καιρού αναμένεται από τις απογευματινές ώρες. Η θερμοκρασία θα κυμανθεί από 9 έως 12 βαθμούς. Οι άνεμοι θα πνέουν από βορειοανατολικές διευθύνσεις μέτριοι έως ισχυροί 5-6 μποφόρ, όπου αργότερα θα στραφούν σε δυτικούς-βορειοδυτικούς σχεδόν θυελλώδεις 7 μποφόρ και πρόσκαιρα στα νότια θυελλώδεις 8 μποφόρ, με εξασθένηση στη συνέχεια.\nΝεφώσεις με τοπικές βροχές ή πρόσκαιρη καταιγίδα περιμένουμε στη Θεσσαλονίκη. Η θερμοκρασία θα κυμανθεί από 7 έως 9 βαθμούς Κελσίου. Οι άνεμοι στο Θερμαϊκό θα πνέουν γενικά από ανατολικές διευθύνσεις ασθενείς και στα νότια μέτριοι 4-5 μποφόρ.\nTags #βροχές #επιδείνωση #καιρού #καταιγίδες\n4 στους 10 νέους χωρίς δουλειά!


Ο ΧΑΦΙΕΣ: «Ερασιτέχνες…»\nΑπό την πανδημία των ανεμβολίαστων ως την είσοδο στη χώρα από άλλες χώρες μόνο με PCR από 19 Δεκεμβρίου, ένα τελευταίο μίλι δρόμος. Ανακοινώνει λοιπόν το Υπουργείο Υγείας ότι μόνο με PCR θα γίνεται η είσοδος στη χώρα λόγω πανδημίας, καταργώντας ουσιαστικά πρώτοι στην ΕΕ το Ευρωπαϊκό Πιστοποιητικό Εμβολιασμού. Μα αυτή την πανδημία δεν αυτοθαυμαζόταν ότι την αντιμετώπισε ο Μεγάλος Πατερούλης, Μωυσής, Θεούλης ή «ότι άλλο κολακευτικό θέλετε για να σας δοθεί ο λόγος»;\nΑλήθεια, ο περισπούδαστος κος Καθηγητής Πρόεδρος της Επιτροπής Επιστημόνων για την Πανδημία, που από «φίλος μου ο Σωτήρης» έγινε κατά δημοσιεύματα «Σωτηράκης», αν δεν αισθάνεται την ανάγκη να μιλήσει για το ρόλο και την κατάπτωση της Επιτροπής, μήπως έχει την επιστημονική ανάγκη να πει ποιους ενημέρωσε από το Μάιο για τα αποτελέσματα της μελέτης του για τη θνητότητα στις ΜΕΘ και τις ανάγκες στο ΕΣΥ; Τον φίλο του «τον κύριο Πρόεδρο της κυβέρνησης; Τον τότε Υπουργό Υγείας; Την υπόλοιπη Επιτροπή; Κανέναν και το κράτησε μυστικό; Και με ποια επιστημονική ηθική είτε δεν το κοινοποίησε σε κανέναν είτε δεν ανακοινώνει τι έπραξε; Ή βολεύεται πίσω από το βολικό ακαταδίωκτο που ψήφισαν και για αυτόν (μεταξύ άλλων) οι φίλοι του;\nΗ, επίσης, καθηγήτρια κα Κοτανίδου, αν δεν αισθάνεται την ανάγκη να απαντήσει στα δημοσιεύματα και τις καταγγελίες για VIP ΜΕΘ υπό τη διεύθυνση της, μήπως θα μπορούσε να πει ποιον ενημέρωσε για το πόρισμα της για τις ΜΕΘ; Τον τότε Υπουργό Υγείας; Την υπόλοιπη Επιτροπή; Κανέναν και το κράτησε μυστικό; Έστω, ας πει αν είχε ενημερωθεί για τη μελέτη του συναδέλφου της κ. Τσιόδρα και αν την έφερε στην Επιτροπή προς συζήτηση; Δεν είναι δυνατό να μην ενημερώνεται για δημοσιευμένες επιστημονικές μελέτες.\nΣτη χώρα του εφαρμοσμένου σουρεαλισμού –όπου υπουργός Υγείας είναι δικηγόρος και Υπουργός Δικιαοσύνης γιατρός- προφανώς στο τέλος της ημέρας αισθάνεται ότι έχει το δικαίωμα να αποφασίζει ο θεϊκός πρωθυπουργός, ο οποίος άλλωστε –κατά δήλωση του- «ήθελε να γίνει γιατρός και από τότε ασχολείται ερασιτεχνικά με την ιατρική». Ερασιτέχνες, λοιπόν.


Σινεμά για το σώμα, το μυαλό και την ψυχή - Ιατρικά Νέα\nΠρόσφατη επιστημονική μελέτη του University College London έδειξε ότι η παρακολούθηση μιας ταινίας στον κινηματογράφο μπορεί να μας προσφέρει τόσα οφέλη όσα και μια ελαφριάς αερόβια προπόνηση 45 λεπτών.\nΟι ερευνητές διαπίστωσαν ότι οι θεατές που έλαβαν μέρος στην μελέτη, κατά την διάρκεια της ταινίας περνούσαν περίπου 45 λεπτά σε «υγιή καρδιακή ζώνη» με την καρδιά τους να χτυπά μεταξύ 40 και 80% του μέγιστου ρυθμού. Για το μέσο όρο ηλικίας των 30 ετών, αυτή η τιμή μπορεί να κυμαίνεται μεταξύ 95 και 160 χτύπων ανά λεπτό. Το ίδιο αποτέλεσμα θα μπορούσε να επιτευχθεί, κατά τους ερευνητές και με μια ήπια αερόβια προπόνηση, όπως η κηπουρική ή το γρήγορο περπάτημα.\nΤαυτόχρονα, η επίσκεψη στο σινεμά ενισχύει την συγκέντρωση αλλά και την μνήμη, καθώς εστιάζοντας σε κάτι συγκεκριμένο για αρκετή ώρα δίνουμε την ευκαιρία στα κέντρα του εγκεφάλου να αναζωογονηθούν. Παράλληλα παρατηρήθηκε ότι οι καρδιές των ανθρώπων που παρακολουθούσαν την ταινία συγχρονίστηκαν σε ορισμένα σημεία, σαν να χτυπούσαν από κοινού, γεγονός που ενισχύει το αίσθημα του «ανήκειν». Οι μέχρι τώρα έρευνες έχουν δείξει ότι η αίσθηση του «ανήκειν» σε μια μεγαλύτερη κοινότητα δίνει κίνητρο, βελτιώνει την υγεία και την αίσθηση ευτυχίας μας.\nΑκόμα, κατά την διάρκεια της παρακολούθησης της ταινίας, οι δεξιότητες επίλυσης προβλημάτων ενισχύονται, καθώς προσπαθώντας να ακολουθήσουμε την πλοκή της ταινίας προπονούμε τον εγκέφαλό μας.\nΟ δρ Joseph Devlin, καθηγητής Νευροεπιστήμης στο UCL, υποστηρίζει ότι τέτοιου είδους πολιτισμικές εμπειρίες, όπως η παρακολούθηση μιας ταινίας στον κινηματογράφο, παρέχουν την ευκαιρία στον εγκέφαλό μας να αφιερώσει αμέριστη προσοχή σε κάτι συγκεκριμένο για ένα μεγάλο χρονικό διάστημα. Στον σινεμά, συγκεκριμένα, δοκιμάζουμε αφενός και εκπαιδεύουμε αφετέρου την ικανότητά μας να εστιάζουμε την προσοχή μας σε κάτι συγκεκριμένο, γεγονός που διαδραματίζει κρίσιμο ρόλο στην ενίσχυση της ψυχικής μας αντοχής.\nΜε λίγα λόγια, το γεγονός ότι εστιάζουμε σε ένα πρόβλημα και προσπαθούμε να το λύσουμε, ανεξάρτητα από το αν είναι φανταστικό, μας επιτρέπει να επιλύουμε και τα προβλήματα στην καθημερινότητά μας με πιο δημιουργικούς τρόπους, κάνοντάς μας πιο παραγωγικούς ή πρακτικούς.\n[άσκηση], [κινηματογράφος], [φυσική κατάσταση], [ψυχολογία]


Η Ελλάδα είναι φτωχή και θα γίνει φτωχότερη γιατί η εξουσία διώχνει τους ικανούς από τη χώρα και προάγει τους άχρηστους σε θέσεις κλειδιά για την οικονομία και την εξουσία.\nΗ Ελλάδα θα γίνει φτωχότερη γιατί εδώ και δεκαετίες τα κίνητρα προάγουν τον κρατικοδιαιτισμό και τον παρασιτισμό αντί της εργασίας και της επιχειρηματικότητας. Ο νέος που θα πιάσει εργασία στον ιδιωτικό τομέα θα εισπράξει περί τα 500 ευρώ ενώ αυτός που θα πάει στο δημόσιο μπορεί και τα διπλάσια αλλά σίγουρα πάνω από 50% περισσότερα.\nΤο κομματικό κράτος στην Ελλάδα βάζει το χέρι βαθιά στην τσέπη όσων εργάζονται και προσπαθούν για να πληρώσει αυτούς που δεν εργάζονται και δεν προσπαθούν. Όλα αυτά για να πληρώνει τους αφισοκολλητές και τα κομματόσκυλα.\nΤο αποτέλεσμα είναι αυτοί που μπορούν να εργαστούν και να προσφέρουν να εγκαταλείπουν τη χώρα και να ρίχνουν "μαύρη πέτρα" πίσω τους.\nΣε αυτό συνίσταται η χρεοκοπία της χώρας και γι' αυτό ευθύνονται τα κόμματα που κυβέρνησαν τις τελευταίες δεκαετίες. Το αποκορύφωμα του κρατικοδιαιτισμού και του παρασιτισμού συντελείται επί κυβέρνησης Τσίπρα, όπου με ιδεολογικά φληναφήματα αύξησης του δημοσίου για να αυξηθεί η ζήτηση διορίζουν μαζικά κομματικούς αργόσχολους αυξάνοντας τις δαπάνες και διαλύοντας ότι έχει μείνει όρθιο.\nΤα παραδείγματα της ντροπής\nΤο λιμάνι του Βόλου έχει περισσότερα μέλη στο διοικητικό συμβούλιο απ’ όσους διαθέτει το λιμάνι του Αμβούργου. Επίσης τα μέλη του διοικητικού συμβουλίου του λιμανιού του Βόλου είναι περισσότερα από τους εργαζόμενους.\nΚατά την Καθημερινή που έκανε την αποκάλυψη την περασμένη Κυριακή: "Το φαινόμενο δεν είναι μεμονωμένο. Τουλάχιστον πέντε μεγάλα λιμάνια έχουν μικρότερο αριθμό προσωπικού από το πλήθος των μελών των διοικητικών συμβουλίων τους. Το γεγονός αποδίδεται σε κομματικούς διορισμούς του τελευταίου ενάμισι έτους...".\nΒλέπε: Tο λιμάνι του Βόλου έχει μεγαλύτερο συμβούλιο από του Αμβούργου\nΤην ώρα που οι συντάξεις πάνε από περικοπή σε περικοπή και τα νοσοκομεία παρουσιάζουν σημάδια προχωρημένης κατάρρευσης μέλημα του πρωθυπουργού είναι να ιδρύσει πρωθυπουργικό γραφείο στη Θεσσαλονίκη για να διορίσει ακόμη μερικούς κομματικούς αργόσχολους.\nΤα παραπάνω περιστατικά είναι ενδεικτικά του τι ακριβώς γίνεται και πως βλέπει η κυβέρνηση την ανάπτυξη στην οικονομία.\nΤο φαινόμενο είναι γενικό και η αύξηση της έντασης ίσως αποκαλύπτει τις πιθανές βλέψεις της κυβέρνησης σε σχέση με το τέλος της διαπραγμάτευσης και την πιθανότητα πρόωρων εκλογών.\nΑπό την άλλη πλευρά από την 1η Ιανουαρίου χιλιάδες ελεύθεροι επαγγελματίες και εργαζόμενοι με μπλοκάκι θα χρειαστεί να πληρώνουν διπλάσιες και τριπλάσιες ασφαλιστικές εισφορές για να έχουν πρόσβαση σε ένα διαλυμένο σύστημα δημόσιας υγείας και για μια σύνταξη που κανένας δεν μπορεί να εγγυηθεί. Το βέβαιο είναι ότι οι σημερινές συντάξεις σε λίγα χρόνια θα φαίνονται αστρονομικά υψηλές για τα τότε δεδομένα.\nΤα ίδια τα στελέχη της κυβερνητικής παράταξης άλλωστε παίρνουν αποστάσεις από το αδιέξοδο στο ασφαλιστικό και την εξόντωση των ελεύθερων επαγγελματιών. Μιλώντας στον ραδιοφωνικό σταθμό Αθήνα 9.84, ο κ. Χρυσόγονος σημείωσε, πως ειδικά σε ό,τι αφορά το ασφαλιστικό, δεν είναι ρεαλιστικό να φθάνει το άθροισμα φορολογικών και ασφαλιστικών επιβαρύνσεων -σε κάποιες περιπτώσεις- σε ποσοστά της τάξεως του 80% του συνολικού εισοδήματος.\n"Θα φέρει πτώση στα έσοδα ασφαλιστικών οργανισμών, γιατί θα δώσει κίνητρο για εισφοροδιαφυγή και φοροδιαφυγή" τόνισε χαρακτηριστικά και πρόσθεσε "πρέπει να επανεξεταστεί. Για αυτό στον ΟΑΕΕ από τους 700.000 εγγεγραμμένους γύρω στις 300.000 δεν πληρώνουν εισφορές".\nΤο 2017 οι συντάξεις θα πρέπει να περικοπούν κατά 1 δισ. ευρώ ενώ θα προστεθούν σε ό,τι έχει μείνει όρθιο στην οικονομία φορολογικά βάρη ύψους 2,5 δισ. ευρώ περίπου.\nΕίναι προφανές γιατί φεύγουν οι νέοι από τη χώρα και γιατί η χώρα αυτή οδηγείται με μαθηματική ακρίβεια σε κατάρρευση.


6 λόγοι που ‘λαδώνουν’ εύκολα τα μαλλιά σου – RUNSTER\nΗ μοναδική αίσθηση φρεσκάδας και αναζωογόνησης που αφήνει ένα σαμπουάν στα μαλλιά σου κάθε φορά μετά από το λούσιμο είναι ό,τι καλύτερο για να ανανεωθεί η διάθεσή σου, να νιώσεις την απόλυτη καθαριότητα και να απολαύσεις τη λάμψη και τη μεταξένια τους υφή, ειδικά μετά τις προπονήσεις σου.\nΩστόσο, πολλές φορές θα έχεις παρατηρήσει ότι αυτά αρχίζουν να εμφανίζουν έντονα σημάδια λιπαρότητας, ‘λαδώνουν’. Εκτός του ότι αυτό είναι πολύ ενοχλητικό και τα μαλλιά μοιάζουν σχεδόν άλουστα, νιώθεις ότι χάνουν και τον όγκο αλλά και τη διάρκεια στο χτένισμα.\nΗ εντατική λειτουργία των σμηγματογόνων αδένων και, ως εκ τούτου, η παραγωγή σμήγματος ευθύνονται για τη λιπαρότητα αυτή, όμως δεν είναι μόνο η υπερβολική ζέστη και ο ιδρώτας που οδηγούν σε αυτήν την κατάσταση.\nΔιάβασε παρακάτω τους παράγοντες που επηρεάζουν την καθαριότητα και τη λάμψη της τρίχας, τους οποίους και θα πρέπει να αποφεύγεις κατά τη διάρκεια της ημέρας.\n1. Η επαφή των χεριών με τα μαλλιά\nΤα χέρια σου αγγίζουν εκατοντάδες αντικείμενα καθημερινά και αυτό έχει ως αποτέλεσμα τόσο τα μικρόβια και η βρομιά, όσο και ο ιδρώτας αλλά και τα φυσικά τους έλαια, να μεταφέρονται στα μαλλιά και αυτά να γίνονται λιπαρά. Ακόμη, η τριβή των χεριών στο τριχωτό της κεφαλής ενισχύει την απελευθέρωση των φυσικών ελαίων της και τη λιπαρότητά τους. Απόφυγε αυτή τη συνήθεια, όπως κάνεις το ίδιο και για το πρόσωπο.2. Το υπερβολικό λούσιμο\nΤο επίμονο και υπερβολικά συχνό λούσιμο των μαλλιών δεν βοηθάει και τόσο στην καθαριότητα της τρίχας, αντιθέτως απομακρύνει τα φυσικά έλαια από το τριχωτό της κεφαλής σου, με αποτέλεσμα να εκκρίνεται περισσότερο σμήγμα απ’ ό,τι συνήθως. Αν περιοριστείς στις 3 φορές την εβδομάδα, θα δεις αμέσως την αλλαγή.\n3. Η λανθασμένη χρήση conditioner (μαλακτικής)\nΕνδεχομένως να χρησιμοποιείς ένα προϊόν το οποίο δεν ανταποκρίνεται στις ανάγκες του δικού σου τύπου μαλλιών και γι’ αυτό να ‘βαραίνουν’. Ή μπορεί ακόμη να μην ξεπλένεις με τον κατάλληλο τρόπο τα μαλλιά σου μετά την εφαρμογή του conditioner και τα υπολείμματα του προϊόντος να τα κάνουν λιπαρά. Βρες το ιδανικό προϊόν και μην ξεχνάς πως πρέπει να δίνεις έμφαση και στον τρόπο με τον οποίο το απλώνεις στα μαλλιά: μην το εφαρμόζεις ποτέ από τη ρίζα, αλλά μόνο στις άκρες.\n4. Το υπερβολικό βούρτσισμα ή χτένισμα\nΑυτή η συνήθεια μπορεί να αυξήσει την παραγωγή ελαίων στο τριχωτό της κεφαλής, ακόμα κι αν τα μαλλιά σου δείχνουν καθαρά και λαμπερά. Αν παρόλα αυτά θέλεις να τα ξεμπερδέψεις και να ανανεώσεις στα γρήγορα τη φόρμα τους, προτίμησε να χτενίσεις κυρίως τις άκρες.\n5. Η βρομιά στη βούρτσα ή τη χτένα\nΣτην περίπτωση που δεν θυμάσαι την τελευταία φορά που καθάρισες ένα από τα εργαλεία styling που χρησιμοποιείς συχνά ή που βλέπεις ότι υπάρχουν υπολείμματα προϊόντων επάνω τους, τότε ξέρεις ποιος είναι ο ‘ένοχος’ της λιπαρότητας.\n6. Δεν κάνεις ‘αποτοξίνωση’\nΠεριόρισε τη χρήση προϊόντων styling που είναι πιθανό να φράξουν τους πόρους και χρησιμοποίησε προϊόντα (σαμπουάν, μάσκες, conditioner) που θα κάνουν βαθύ καθαρισμό και θα απομακρύνουν κάθε βρομιά, αλλά και τους ρύπους που συγκεντρώνονται επάνω στα μαλλιά σου και χάρισέ τους μια αποτοξινωτική περιποίηση.\nPrevious ArticleΜήνυμα Αλληλεγγύης για τα παιδιά από την WIND\nNext ArticleTips για να μην 'τρελαθείς' την Black Friday


Ενας φυσητήρας στην Κακιά Θάλασσα της Αττικής | Η ΚΑΘΗΜΕΡΙΝΗ\n08.12.2019 • 21:03\nΤις λιγοστές δυστυχώς φορές που έτυχε να δω δελφίνια στο Αιγαίο ή στο Ιόνιο, αναγάλλιασε η καρδιά μου. Το ίδιο όμορφα ένιωθαν όλοι οι καλοκαιρινοί συνταξιδιώτες πάνω στο πλοίο, σαν να τους δινόταν ένα δώρο χωρίς καμία προϋπόθεση· το ’βλεπα στα μάτια τους, μου το ’λεγαν κι οι λέξεις τους, τα γελαστά επιφωνήματά τους μάλλον, ποιες λέξεις. Μια φορά, δεκαετία του ’90, όταν πολλοί συνέχιζαν να θεωρούν πολυτέλεια και ιδεοληψία την οικολογική αγωνία και κάτι σαν χιλιαστές τους περιβαλλοντολόγους, ένα κοπάδι δελφίνια, με το μικρότερο στην κορυφή, μας συνόδευσε σχεδόν στη μισή διαδρομή Ηγουμενίτσα – Κέρκυρα. Σαν να ’θελε να μας μιλήσει, σαν να μας μιλούσε. Κοινωνήσαμε την ωραιότητα και δεν σκεφτήκαμε αν η εξαίσια παράσταση έστελνε κάποιο επείγον σήμα, ένα SOS. Η κατανόηση της γλώσσας των ζώων, άλλωστε, μόνο στους μύθους και στα παραμύθια επιτρέπεται – και στα εικονογραφημένα αφηγήματα του οικουμενικού παραμυθά: του Χόλιγουντ.\nΤο ’ξερα βέβαια ότι στις θάλασσές μας ζουν δελφίνια. Δεν ήξερα, το πληροφορήθηκα από τα περί πανίδας ντοκιμαντέρ του National Geographic, που τα παρακολουθώ μανιωδώς, ότι, αντίθετα με όσα πιστεύουμε γενικώς, υπάρχει και στον κόσμο των μη εμφρόνων και μη εμψύχων διπόδων σκόπιμος φόνος που δεν έχει καμία σχέση με την ανάγκη της σίτισης, της επιβίωσης. Και ότι για τα φονικά αυτά ευθύνεται ένα είδος δελφινιού: Οι γονείς εκπαιδεύουν στην τέχνη του πολέμου τους διαδόχους τους, δείχνοντάς τους πώς να βυθίζονται αθόρυβα κι έπειτα ν’ ανεβαίνουν ταχύτατα και να χτυπούν με το ρύγχος τους την ανύποπτη φώκια στην κοιλιά. Κοκκινίζει η θάλασσα ώσπου να γίνουν αποτελεσματικές οι επιθέσεις των εκπαιδευομένων. Με την επιβίωση έχει να κάνει στο τέλος τέλος κι αυτή η στρατηγική, μα παραείναι ανθρώπινη, γι’ αυτό και απεχθής.\nΔεν ήξερα, επίσης, ότι στο Αιγαίο, που δυστυχώς δεν ανήκει στα ψάρια του, όπως υποθέτει ή εύχεται το γνωστό σύνθημα, ζουν και φάλαινες. Και μάλιστα φυσητήρες. Τόσα ταξίδια, δεν μου έκαναν ποτέ την τιμή να φανερωθούν, ούτε και σε κανέναν γνωστό μου. Δεν είναι πολλές άλλωστε: 250 έχουν τα ενδιαιτήματά τους στα βάθη του Αιγαίου και της Ανατολικής Μεσογείου, στα φαράγγια και στις χαράδρες. Και λιγοστεύουν· έχουν πεθάνει κι ο Ποσειδώνας κι ο Νηρέας κι ο Τρίτωνας, μόνο στις παιδικές ταινίες του Χόλιγουντ ζουν κι αυτοί. Οπως λιγοστεύουν και τα δελφίνια. Και οι φώκιες μονάχους μονάχους, παρότι προστατευόμενες. Να, μόλις προ μηνός σκότωσαν με όπλο μία από αυτές στη Μηλίνα του Πηλίου. Από σκέτη κακία, τι άλλο. Εκτός και κάποιος γονιός μάθαινε σκοποβολή στο βλαστάρι του. Για να επιβιώσει τώρα που η Ελλάδα καταλαμβάνεται από τους «λαθροεποίκους» του Αντώνη Σαμαρά, του Κυριάκου Βελόπουλου και των λοιπών ορμπανοσαλβινιστών, που υψώνουν τείχος το ανάστημά τους, για να εμποδίσουν τα σχέδια που απεργάστηκαν οι κομμουνιστοσορίτες. Τα συνεργαζόμενα τσιράκια του Σόρος δηλαδή και της Κομμουνιστικής Διεθνούς.\nΕνας άλλος θάνατος, του τεράστιου θηλαστικού που ξεβράστηκε πριν από λίγες μέρες στην Κακιά Θάλασσα της Κερατέας, μας πληροφόρησε όλους ότι υπάρχουν και στο Αιγαίο φάλαινες. Περνούν όμως στα βαθιά το 90% του χρόνου τους, γι’ αυτό και ελάχιστοι τις έχουν δει. Τούτες τις μέρες, ας πούμε, ένα επταμελές κοπάδι κόβει τις βόλτες του στα νερά της Ικαρίας. Ας ελπίσουμε ότι δεν θα περάσει από το μυαλό των πλέον ελληνόψυχων ελλαδοφυλάκων η ιδέα να μαντρώσουν τις φάλαινες και να τις εκπαιδεύσουν (πώς CIA, DIA, KGB, GPU εκπαιδεύουν δελφίνια;), εφαρμόζοντας τις λεπτομερείς οδηγίες που βρήκαν σε ιδιοχείρως διορθωμένο αντίγραφο του αριστοτελικού συγγράμματος «Των περί τα ζώα ιστοριών», που σώζεται σε μονή του Αγίου Ορους; Ο σκοπός της εκπαίδευσης; Μα η αναχαίτιση των λαθροεποικιστικών λέμβων. Να μην περνούν πια των «βαρβάρων οι βάριδες», όπως λέει ο Ευριπίδης στην «Ιφιγένεια την εν Αυλίδι», αναθέτοντας την περαιτέρω απαξίωση των Περσών και των πλοίων τους στην παρήχηση, στον τριπλασιασμό του «βα».\nΟι ειδικοί, πάντως, δεν είναι σίγουροι από το τι πέθανε ο φυσητήρας της Κερατέας. Στο κουφάρι του κήτους –δέκα τόνοι βάρος, δεκατρία μέτρα μήκος– διακρινόταν ένα τραύμα από προπέλα μεγάλου πλοίου. Και στο στομάχι του βρέθηκαν δεκαπέντε κιλά πλαστικά και μία μεγάλη μπαταρία αυτοκινήτου ή φορτηγού. «Πριν από δέκα χρόνια», δήλωσε ο κ. Θεόδωρος Τσιμπίδης, διευθυντής του Ινστιτούτου Θαλάσσιας Προστασίας, «Αρχιπέλαγος», «σε έρευνες που κάναμε, στα εκατό ψάρια υπήρχαν ορισμένα που δεν είχαν καταναλώσει πλαστικά. Τώρα δεν υπάρχει μεγάλο ψάρι που να μην έχει δεκάδες κιλά πλαστικό στο στομάχι του». Και πρόσθεσε τα εξής, όπως τα διάβασα στη συνέντευξή του στο ethnos.gr:\n«Ολη η Ελλάδα έχει εκπλαγεί που εκβράστηκε η φάλαινα στην Κερατέα και το πιο λυπηρό είναι πως η συντριπτική πλειονότητα των συμπατριωτών μας αγνοεί πως ο φυσητήρας είναι κάτοικος και των θαλασσών μας. Είναι το μεγαλύτερο θηλαστικό στην ελληνική επικράτεια και ακόμα και αξιωματούχοι που λαμβάνουν αποφάσεις στις κυβερνήσεις αγνοούν την ύπαρξή του. Αυτό είναι το πιο σοκαριστικό για μένα. Εχουμε πάρει κλήσεις από λουόμενους στην Αττική, από σοβαρούς και επώνυμους ανθρώπους, οι οποίοι μας έχουν καταγγείλει πολλές φορές πως είδαν ένα “τέρας” στη θάλασσα. Είναι τραγικές αυτές οι αντιδράσεις. Αντί να είμαστε περήφανοι και προστατευτικοί γι’ αυτά τα πανέμορφα και σπάνια πλάσματα, αντιδρούμε λες και πρόκειται για τέρατα που θα έρθουν να μας καταπιούν. Οι φυσητήρες είναι από τα πιο όμορφα, τα πιο συμπαθητικά και τα πιο ευφυή πλάσματα, και αγνοούμε την ύπαρξή τους. Δεν επιτίθενται στον άνθρωπο, είναι ευαίσθητα και συντροφικά πλάσματα».\nΠώς βρέθηκε μια μπαταρία στη θάλασσα; Την πέταξαν τα χέρια της εγκληματικής αδιαφορίας. Απέραντο σου λέει το γαλάζιο και άπατο, μπορεί να χωνέψει τα πάντα, όχι μονάχα μπαταρίες αυτοκινήτων αλλά και τα ίδια τα αυτοκίνητα. Και το πλαστικοπότηρο της θερινής καφεδιάς μας βέβαια, φραπώδους ή φρεντώδους. Το παίρνει μια στιγμή το αεράκι, το πάει πέντε μέτρα παρακάτω, προς το νερό, άσ’ το μωρέ, πού να τρέχεις τώρα και να χαλάς τη ζαχαρένια σου, θα το χωνέψει η θάλασσα. Μα η θάλασσα δεν μπορεί να τα χωνέψει όλα. Ούτε τα ψάρια της. Είναι διαπιστωμένο πια. Τα πλαστικά επιστρέφουν στο πιάτο μας, αόρατα. Τα ψάρια δεν έχουν πια μέσα τους δαχτυλίδια, όπως στα παραμύθια, ή και όμορφες κοπέλες, όπως στα παλιά τραγούδια. Μικρομόρια πλαστικών έχουν.\nΦάλαινες, δελφίνια, φώκιες, μέλισσες, ελέφαντες, που μαθαίνουν σιγά σιγά να γεννιούνται δίχως χαυλιόδοντες, δεν θα λάβουν μέρος στην 25η Διάσκεψη του ΟΗΕ για το κλίμα, στη Μαδρίτη. Λογικό. Αυτά είναι πράγματα για τα έλλογα πλάσματα του είδους Απληστους Τραμπολσονάριους. Τα άλογα όντα δεν σκέφτονται βέβαια και δεν μιλούν έναρθρα. Απλώς αφανίζονται. Κάποια σημασία θα ’χει αυτό για τον πλανήτη, αλλά το θέμα θα συζητηθεί διεξοδικότερα στην 50ή Διάσκεψη.


Βασιλεία των Ουρανών: 03/17/19\nΚυριακή της Ορθοδοξίας - Ιωσήφ Βρυεννίου\nPosted by hamomilaki Anthemis at 11:11:00 No comments :\nLabels: Ελλάδα-Ορθοδοξία , Ιωσήφ Βρυέννιος , Κυριακή της Ορθοδοξίας , Ορθοδοξία\nΌσιος Αλέξιος «Ο Άνθρωπος του Θεού»\nΑνάμεσα στους δημοφιλέστερους αγίους των πρώιμων χριστιανικών χρόνων συγκαταλέγεται και ο τιμώμενος στις 17 Μαρτίου Άγιος Αλέξιος, ο οποίος διακρίθηκε για τη φιλόθεη βιοτή, τη βαθιά ευσέβεια και πίστη και την άκρα ταπείνωση, άσκηση και εγκράτεια.\nΗ αφανής επίγειά του βιοτή, του εξασφάλισε κατά θεϊκή επιταγή τη θεόκλητη προσωνυμία «Ο Άνθρωπος του Θεού», αφού ο ίδιος ο Κύριος με τη φωνή Του τον αποκάλυψε, τον ονόμασε και τον υπέδειξε στον χριστιανικό λαό της Ρώμης.\nΗ Κάρα του Οσίου βρίσκεται στη Μονή Αγίας Λαύρας Καλαβρύτων.\nΟ Όσιος Αλέξιος γεννήθηκε στη Ρώμη κατά τους χρόνους των αυτοκρατόρων Αρκαδίου (395 - 408 μ.Χ.) και Ονωρίου (395 - 423 μ.Χ.) από ευσεβείς και εύπορους γονείς.\nΟ πατέρας του Ευφημιανός ήταν συγκλητικός, φιλόπτωχος και συμπαθής, ώστε καθημερινά παρέθετε τρεις τράπεζες στο σπίτι του για τα ορφανά, τις χήρες και τους ξένους που ήταν πτωχοί. Η γυναίκα του ονομαζόταν Αγλαΐς και ήταν άτεκνη.\nΣτη δέησή της να αποκτήσει παιδί, ο Θεός την εισάκουσε. Και τους χάρισε υιό. Αφού το παιδί μεγάλωσε κι έλαβε την κατάλληλη παιδεία, έγινε σοφότατος και θεοδίδακτος. Όταν έφθασε στη νόμιμη ηλικία, τον στεφάνωσαν με θυγατέρα από βασιλική και ευγενική γενιά. Το βράδυ όμως στο συζυγικό δωμάτιο ο Όσιος, αφού πήρε το χρυσό δακτυλίδι και τη ζώνη, τα επέστρεψε στην σύζυγό του και εγκατέλειψε τον κοιτώνα.\nΠαίρνοντας αρκετά χρήματα από τα πλούτη του έφυγε με πλοίο περιφρονώντας την ματαιότητα της επίγειας δόξας. Καταφθάνει στην Λαοδικεία της Συρίας και από εκεί στην Έδεσσα της Μεσοποταμίας. Εκεί ο Όσιος Αλέξειος μοίρασε τα χρήματα στους πτωχούς, ακόμη και τα ιμάτιά του, και, αφού ενδύθηκε με κουρελιασμένα και χιλιομπαλωμένα ρούχα, κάθισε στο νάρθηκα του ναού της Υπεραγίας Θεοτόκου, ως ένας από τους πτωχούς.\nΠροτίμησε έτσι να ζει με νηστεία όλη την εβδομάδα και να μεταλαμβάνει των Αχράντων Μυστηρίων κάθε Κυριακή, ενώ μόνο τότε έτρωγε λίγο άρτο και έπινε λίγο νερό.\nΈμεινε λοιπόν για δεκαεπτά χρόνια στον πατρικό οίκο χωρίς να τον γνωρίζει κανένας.\nΌταν έφθασε ο καιρός της κοιμήσεώς του, τότε κάθισε κι έγραψε σε χαρτί όλο το βίο του, τους τόπους που πέρασε, αλλά και κάποια από τα μυστικά που γνώριζαν μόνο οι γονείς του.\nΚάποια Κυριακή, όταν ο Αρχιεπίσκοπος Ιννοκέντιος τελούσε τη Θεία Λειτουργία, ακούσθηκε φωνή από το Άγιο Θυσιαστήριο, που καλούσε τους συμμετέχοντες να αναζητήσουν τον άνθρωπο του Θεού.\nΤην Παρασκευή ο Όσιος Αλέξιος παρέδωσε το πνεύμα του στα χέρια του Θεού, ενώ το απόγευμα της ίδιας μέρας οι πιστοί βασιλείς και ο Αρχιεπίσκοπος προσήλθαν στο ναό για να δεηθούν στο Θεό να τους αποκαλύψει τον άγιο άνθρωπο του Θεού. Τότε μια φωνή τους κατηύθυνε στο σπίτι του Ευφημιανού. Λίγο αργότερα οι βασιλείς μαζί με τον Αρχιεπίσκοπο έφθασαν στο σπίτι του Ευφημιανού, προξενώντας μάλιστα την απορία της γυναίκας και της νύφης του για την παρουσία τους εκεί, και ρώτησαν τον Ευφημιανό . Όμως εκείνος, αφού ρώτησε πρώτα τους υπηρέτες, είπε ότι δεν γνώριζε τίποτα.\nΣτην συνέχεια ο υπηρέτης που φρόντιζε τον Όσιο Αλέξιο, παρακινούμενος από θεία δύναμη ανέφερε τον τρόπο ζωής του πτωχού, τον οποίο εξυπηρετούσε. Τότε ο Ευφημιανός χωρίς να γνωρίζει ότι ο Όσιος είναι ήδη νεκρός, αποκάλυψε το πρόσωπο αυτού, που έλαμπε σαν πρόσωπο αγγέλου.\nΣτο χέρι του Οσίου μάλιστα είδε χαρτί, που δεν μπόρεσε να αποσπάσει. Στη συνέχεια ανέφερε στους επισκέπτες του ότι βρέθηκε ο άνθρωπος του Θεού. Οι βασιλείς και ο Αρχιεπίσκοπος τότε εδεήθησαν στον Όσιο να τους επιτρέψει να δουν το χαρτί που είχε στο χέρι του. Μόλις ο αρχειοφύλακας πήρε στο χέρι του το χαρτί, ο Ευφημιανός αντιλήφθηκε ότι επρόκειτο για τον υιό του, τον οποίο αναζητούσε χρόνια τώρα, και μεγάλο πένθος έπεσε στην οικογένειά του. Θρήνος μεγάλος και από την γυναίκα και τη νύφη του.\nΟ βασιλεύς Ονώριος και ο Αρχιεπίσκοπος μετέφεραν το τίμιο λείψανο του Οσίου στο μέσο της πόλεως και κάλεσαν όλο το λαό για να έλθει να προσκυνήσει και να λάβει ευλογία.\nΌσοι προσέρχονταν και ασπάζονταν το τίμιο λείψανο, άλαλοι, κουφοί, τυφλοί, λεπροί, δαιμονισμένοι, όλοι θεραπεύονταν. Βλέποντας αυτά τα θαύματα οι πιστοί δόξαζαν τον Θεό.\nΉταν τόσος ο κόσμος που προσερχόταν για να δει το τίμιο λείψανο, που δεν μπορούσαν να το μεταφέρουν στο ναό του Αγίου Βονιφατίου για να το ενταφιάσουν. Έριξαν ακόμη και χρυσό και άργυρο στον κόσμο για να του αποσπάσουν την προσοχή, αλλά μάταια.\nΌταν πια μεταφέρθηκε το τίμιο λείψανο στο ναό, για επτά μέρες γιόρταζαν πανηγυρικά και στην γιορτή συμμετείχαν οι γονείς και η νύφη. Στη συνέχεια τοποθετήθηκε το τίμιο λείψανο σε θήκη φτιαγμένη από χρυσό, άργυρο και πολύτιμους λίθους. Αμέσως άρχισε να ευωδιάζει και να αναβλύζει μύρο, το οποίο έγινε ίαμα και θεραπεία για όλους.\nἘκ ῥίζης ἐβλάστησας, περιφανοῦς καί κλεινῆς, ἐκ πόλεως ἤνθησας, βασιλικῆς καί λαμπρᾶς, Ἀλέξιε πάνσοφε· πάντων δ᾽ ὑπερφρονήσας, ὡς φθαρτῶν καί ῥεόντων, ἔσπευσας συναφθῆναι, τῷ Χριστῷ καί Δεσπότῃ. Αὐτόν οὖν ἐκδυσώπει ἀεί, ὑπέρ τῶν ψυχῶν ἡμῶν.\nἈλεξίου σήμερον τοῦ πανολβίου, ἑορτήν τήν πάνσεπτον, ἐπιτελοῦντες εὐσεβῶς, αὐτόν ὑμνήσωμεν λέγοντες· χαίροις Ὁσίων τερπνόν ἐγκαλλώπισμα.\nΤοὺς ἱδρῶτας καὶ πόνους τους σοὺς Σοφέ, νοερῶς θεωροῦντες πάντες πιστοί, πάσης κατανύξεως τὰς ψυχὰς ἐμπιπλάμεθα, καὶ πρὸς θείους ὕμνους καὶ δόξαν καὶ αἴνεσιν, τοῦ Δεσπότου τῶν ὅλων, παμμάκαρ Ἀλέξιε, πόθῳ ἐγκαρδίῳ, ἑαυτοὺς συγκινοῦμεν, ᾠδαῖς σε γεραίροντες, καὶ πιστῶς ἐκβοῶντές σοι, ὡς Κυρίου θεράποντι· Πρέσβευε Χριστῷ τῷ Θεῷ, τῶν πταισμάτων ἄφεσιν δωρήσασθαι, τοῖς ἑορτάζουσι πόθῳ, τὴν ἁγίαν μνήμην σου.\nΤὶς τὰς σεπτάς σου ἀρετὰς ἀξίως εὐφημήσει, καὶ ἱκανῶς ὑμνήσει, Ἀλέξιε θεόφρον, τὴν σωφροσύνην, τὴν ὑπομονήν, τὴν πραότητα, τὴν ἐγκράτειαν, τὸν ἀκατάπαυστον ὕμνον, τὴν ἄκραν σκληραγωγίαν, καὶ ἄμετρον ταπείνωσιν, δι' ὧν Ἀγγέλοις ἐφάμιλλος γενόμενος. Πρεσβεύεις ἀεὶ ὑπὲρ τοῦ κόσμου παντός· διὸ ἀκούεις Ὅσιε, νῦν παρὰ πάντων Πιστῶν. Χαίροις Ὁσίων τερπνὸν ἐγκαλλώπισμα.\nΚλῆσιν τὴν οὐράνιον ἐσχηκώς, μόνος ἐν Ἁγίοις, Θεοῦ ἄνθρωπος θαυμαστός, Ἀλέξιε σὺ ὤφθης, τῷ ἰσαγγέλῳ βίῳ· διὸ τῆς τῶν Ἀγγέλων, χαρᾶς ἠξίωσαι.\nPosted by hamomilaki Anthemis at 08:04:00 No comments :\nLabels: Όσιος Αλέξιος «Ο Άνθρωπος του Θεού»


Προβλήματα σε υποψήφιους περιφερειάρχες - Πολλοί δελφίνοι για δήμαρχοι στην δεξιά πολυκατοικία - ΕΛΕΥΘΕΡΙΑ Online\nΣάββατο, 08 Δεκεμβρίου 2018 09:23\nΠονοκέφαλο στον πρόεδρο της Νέας Δημοκρατίας Κυριάκο Μητσοτάκη και προβλήματα στον υποψήφιο περιφερειάρχη Παναγιώτη Νίκα προκαλούν οι γαλάζιοι δελφίνοι των μεγάλων δήμων της Πελοποννήσου, αλλά και οι αντιπαραθέσεις στη... δεξιά πολυκατοικία που δεν δείχνουν να έχουν τελειωμό.\nΤα προβλήματα ενδέχεται να δυσκολέψουν τον κ. Νίκα αν η Νέα Δημοκρατία δεν καταφέρει, εντός των επομένων εβδομάδων, να ενοποιήσει τις διάσπαρτες αυτοδιοικητικές της δυνάμεις.\nΤα αγκάθια που πληγώνουν την Πειραιώς φύονται κυρίως στους Δήμους Καλαμάτας, Κορίνθου, Αργους-Μυκηνών και Σπάρτης.Το μόνο που δείχνει να παρηγορεί την ηγεσία της Νέας Δημοκρατίας είναι ότι και ο υποψήφιος του ΣΥΡΙΖΑ Γιώργος Δέδες αντιμετωπίζει προβλήματα, καθώς δυσκολεύεται να πείσει αξιόλογα στελέχη του κυβερνώντος κόμματος να στελεχώσουν το περιφερειακό ψηφοδέλτιο.\nΣτιγμές αγωνίας περνάει και ο τρίτος υποψήφιος Πέτρος Τατούλης, καθώς γνωρίζει πολύ καλά ότι κάποιοι από τους "τατούλιγκανς" ενδέχεται να τον απαρνηθούν πριν αλέκτορα φωνήσαι.\nΠΟΙΟΝ ΘΑ ΣΤΗΡΙΞΕΙ Ο ΚΑΛΛΙΡΗΣ;\nΣε κάθε περίπτωση, κομβικής σημασίας επιλογή για τις υποψηφιότητες Νίκα και Τατούλη θεωρείται η απόφαση που θα λάβει για το πολιτικό του μέλλον ο γαλάζιος αντιπεριφερειάρχης Πελοπίδας Καλλίρης. Αποτελεί κοινό μυστικό ότι ο κ. Καλλίρης επιθυμεί να είναι υποψήφιος δήμαρχος Κορίνθου με τη στήριξη της Νέας Δημοκρατίας, απέναντι στον πράσινο Αλέξανδρο Πνευματικό που εκλέγεται από το 2006.\nΥπενθυμίζουμε ότι ο κ. Καλλίρης παραμένει αντιπεριφερειάρχης του Π. Τατούλη, ενώ τον Οκτώβριο υποδέχτηκε στην Κορινθία τον Κ. Μητσοτάκη που περιόδευσε στο νομό έχοντας στο πλευρό του τον Π. Νίκα. Αξίζει επίσης να σημειωθεί ότι ο κ. Νίκας δεν έχει ανακοινώσει υποψήφιους στην Κορινθία, αφού σύμφωνα με πληροφορίες δίνει χρονικό περιθώριο στον κ. Καλλίρη να αποφασίσει για το πολιτικό του μέλλον.\nΕτσι κι αλλιώς ο κ. Νίκας γνωρίζει ότι είναι φανατικοί "τατούλιγκανς" οι γαλάζιοι σύμβουλοι Κορινθίας Θανάσης Πισιμίσης και Απόστολος Παπαφωτίου, και γι' αυτό περιμένει μήπως επιστρέψει στο κομματικό μαντρί κάποιος από τους υπόλοιπους νεοδημοκράτες περιφερειακούς συμβούλους της Κορινθίας. Θυμίζουμε ότι η Κορινθία είναι η δεύτερη μεγαλύτερη εκλογική περιφέρεια της Πελοποννήσου, και ότι ο κ. Τατούλης στις εκλογές του 2014 είχε λάβει την πρώτη Κυριακή μόλις το 32,75% των ψήφων, καθώς είχε αντίπαλο του τον πρώην αντιπεριφερειάρχη του Γιώργο Δέδε.\n"ΑΓΚΑΘΙΑ" ΣΕ ΑΡΓΟΣ ΚΑΙ ΣΠΑΡΤΗ\nΗ διαγραφή του δημάρχου Αργους Δημήτρη Καμπόσου από το κόμμα της Νέας Δημοκρατίας προκάλεσε έντονα κύματα αισιοδοξίας στους κόλπους της παράταξης Τατούλη, αφού όποιος φεύγει από το κομματικό μαντρί της Πειραιώς συμμαχεί ευχαρίστως με την περιφερειακή αρχή. Το ερώτημα -που θα απαντηθεί μόνο στην κάλπη- αφορά τις ψήφους που μπορεί να δώσει ο κ. Καμπόσος στο συνδυασμό Τατούλη, αφού πολλοί νεοδημοκράτες που θα τον ψηφίσουν είναι σίγουρο ότι δεν θα ακολουθήσουν τις επιλογές του και στις περιφερειακές εκλογές.\nΣτη Λακωνία τα προβλήματα της Νέας Δημοκρατίας επικεντρώνονται στο Δήμο Σπάρτης και στην αντιπεριφερειάρχη Ντία Τζανετέα, που ήταν αντίπαλος του γαλάζιου υποψήφιου περιφερειάρχη Δημήτρη Δράκου και στις εκλογές του 2010. Η κ. Τζανετέα παραμένει αντιπεριφερειάρχης του κ. Τατούλη και φαίνεται αποφασισμένη να μην στηρίξει την υποψηφιότητα του κ. Νίκα, ακόμα και αν χρειαστεί να είναι υποψήφια βουλευτής της... Χρυσής Αυγής. Δεν θα έλεγε όχι σε έναν "έντιμο συμβιβασμό" με τη Νέα Δημοκρατία, αν η Πειραιώς της έδινε το χρίσμα για το Δήμο Σπάρτης. Η Πειραιώς όμως δεν θα δώσει χρίσμα στη Σπάρτη, γιατί εκτός από την κ. Τζανετέα ενδιαφέρονται -και μάλλον θα είναι υποψήφιοι- ο επικεφαλής της μείζονος μειοψηφίας Σταύρος Αργειτάκος και ο πρώην νομάρχης Λακωνίας Γρηγόρης Αποστολάκος.\nΟΙ ΥΠΟΨΗΦΙΟΙ ΤΗΣ ΚΑΛΑΜΑΤΑΣ\nΣτο Δήμο Καλαμάτας, εκτός από τους τρεις γαλάζιους υποψήφιους Θανάση Βασιλόπουλο, Μαρία Οικονομάκου και Ελένη Αλειφέρη, προβληματισμό στην Πειραιώς προκαλούν και οι ένοικοι της δεξιάς πολυκατοικίας Μιχάλης Αντωνόπουλος και Μανώλης Μάκαρης, που δύσκολα μπορούν να κρύψουν τα φιλικά τους αισθήματα προς τον περιφερειάρχη Πέτρο Τατούλη. Αντιθέτως, η Νέα Δημοκρατία δεν πρέπει να ανησυχεί για τους γαλάζιους που θα στελεχώσουν τα ψηφοδέλτια του Βασίλη Κοσμόπουλου, του Βασίλη Τζαμουράνη και της Τόνιας Κουζή, αφού και οι τρεις αυτοί υποψήφιοι δήμαρχοι Καλαμάτας δεν θα έχουν κανένα όφελος να αναμειχθούν στις περιφερειακές εκλογές.\nΑξίζει πάντως να σημειωθεί ότι, λίγο πριν την επίσκεψη του Κυριάκου Μητσοτάκη, έχει εκδηλωθεί μια προσπάθεια για συγκρότηση ενιαίου γαλάζιου ψηφοδελτίου με επικεφαλής το γιατρό Παναγιώτη Γιαννόπουλο. Ανεξάρτητα από το αποτέλεσμα της προσπάθειας, οι κινήσεις που γίνονται απαιτούν «χειρουργική ακρίβεια», γιατί τόσο η αποτυχία της όσο και η... επιτυχία της μπορεί να χρεωθεί στον υποψήφιο περιφερειάρχη Παναγιώτη Νίκα, με ολέθριες επιπτώσεις στις περιφερειακές εκλογές.\nΠρέπει εδώ σημειωθεί ότι δεν είναι λίγοι πλέον οι νεοδημοκράτες που υποστηρίζουν ανοιχτά πως η προσπάθεια για κοινό ψηφοδέλτιο εκφράστηκε καθυστερημένα - τονίζοντας ότι μάλλον εκπορεύεται από κέντρα που δεν είδαν με καλό μάτι την επικράτηση του Θανάση Βασιλόπουλου, στην ενδοπαραταξιακή αναμέτρηση της "Πρωτοβουλίας για το Δήμο Καλαμάτας".\nΑΓΩΝΙΑ ΚΑΙ ΑΝΑΣΦΑΛΕΙΑ\nΑγωνία και ανασφάλεια δεν κυριαρχεί μόνο στο γαλάζιο στρατόπεδο. Τα ίδια συναισθήματα έχουν κυριεύσει και τον περιφερειάρχη Πέτρο Τατούλη - πίσω από την επικοινωνιακή άνεση του οποίου, αλλά κυρίως πίσω από τις εκρηκτικές επιθέσεις του στην αντιπολίτευση, καλύπτεται η αγωνία του για τη συσπείρωση της "Νέας Πελοποννήσου".\nΜετά το πρώτο αναμενόμενο κύμα αποχωρήσεων που εκδηλώθηκε μετά την ανακοίνωση της υποψηφιότητας Νίκα, ο κ. Τατούλης γνωρίζει ότι οι φυγόκεντρες δυνάμεις θα αυξηθούν τους επόμενους μήνες, καθώς οι σειρήνες της εξουσίας θα ηχούν ολοένα και πιο κοντά στα αυτιά των περιφερειακών συμβούλων της παράταξης. Γνωρίζει επίσης ότι τόσο η Νέα Δημοκρατία όσο και το Κίνημα Αλλαγής θα συνεχίσουν να χρησιμοποιούν "καρότο και μαστίγιο" προκειμένου να πείσουν τους γαλάζιους και πράσινους συμβούλους να αποχωρήσουν από τη "Νέα Πελοπόννησο". Δείχνει όμως αποφασισμένος να δοκιμάσει τις αντοχές των κομμάτων, ρισκάροντας όχι μόνο το πολιτικό του μέλλον, αλλά και το μέλλον των συνεργατών του.\nΤα πράγματα όμως θα γίνουν εξαιρετικά δύσκολα για τον Π. Τατούλη όταν οι σύμβουλοι θα βάλουν κάτω μολύβι και χαρτί, και θα διαπιστώσουν ότι σχεδόν οι μισοί από αυτούς δεν πρόκειται να επανεκλεγούν, εξαιτίας της απλής αναλογικής. Οι "χαμένοι της απλής αναλογικής" δύσκολα θα θυσιάσουν την πολιτική τους καριέρα για να μείνουν πιστοί στον κ. Τατούλη, που δεν θα έχει τίποτα να τους προσφέρει μετεκλογικά, αφού ακόμα κι αν επανεκλεγεί θα πρέπει να μοιραστεί την εξουσία και τις έμμισθες θέσεις με την αντιπολίτευση.\nΚΑΤΙ ΤΡΕΧΕΙ ΜΕ ΤΟΝ ΔΕΔΕ;\nΣτο τρίτο στρατόπεδο, αυτό του υποψήφιου περιφερειάρχη Γιώργου Δέδε, πολλοί έχουν αρχίσει να βλέπουν πάνω από τα ψηφοδέλτια το... φάντασμα της υποψηφιότητας Οδυσσέα Βουδούρη. Συγκεκριμένα, πολλοί έχουν αρχίσει να φοβούνται ότι υπάρχει ενδεχόμενο ο συνδυασμός του κυβερνώντος κόμματος να γνωρίσει μια ταπεινωτική ήττα, μπροστά στην οποία αυτή του 2014 θα μοιάζει με θρίαμβο.\nΟ φόβος τείνει να γίνει... τάση, εξαιτίας της απροθυμίας που δείχνουν στελέχη του ΣΥΡΙΖΑ να στελεχώσουν το περιφερειακό ψηφοδέλτιο. Ετσι κι αλλιώς αρκετά μέλη του ιστορικού ΣΥΡΙΖΑ δεν βλέπουν με καλό μάτι την υποψηφιότητα Δέδε επειδή ο Κορίνθιος πολιτικός προέρχεται από το ΠΑΣΟΚ. Να θυμίσουμε ότι από το ΠΑΣΟΚ είχε ξεκινήσει την πολιτική του πορεία και ο υποψήφιος περιφερειάρχης Οδυσσέας Βουδούρης.\nΔεν είναι όμως μόνο το πράσινο παρελθόν του κ. Δέδε που τρομάζει πολλούς ψηφοφόρους του ΣΥΡΙΖΑ: Αρκετοί είναι εκείνοι που "θυμούνται" ότι ο κ. Δέδες ήταν αντιπεριφερειάρχης του Π. Τατούλη και φοβούνται ότι υπάρχει μεγάλη πιθανότητα μιας νέας μετεκλογικής συνεργασίας.\nΤην ίδια ώρα ο Γ. Δέδες, εξακολουθώντας να λειτουργεί περισσότερο ως γραμματέας και ελάχιστα ως υποψήφιος περιφερειάρχης Πελοποννήσου, αφήνει με τη στάση του να γιγαντώνονται οι φήμες που τον θέλουν να έχει δεύτερες σκέψεις αναφορικά με την υποψηφιότητά του. Δεν είναι μάλιστα λίγοι οι παροικούντες στην Ιερουσαλήμ που πιστεύουν ότι αναζητά έναν εύσχημο λόγο, προκειμένου να αποφύγει τον εκλογικό Γολγοθά και μια ενδεχόμενη του Σταύρωση στις κάλπες του Μαΐου.


Τι «εμποδίζει» τα υδροπλάνα να προσγειωθούν στην Κρήτη;\nΑρχική/ΚΡΗΤΗ/Τι «εμποδίζει» τα υδροπλάνα να προσγειωθούν στην Κρήτη;\nCNA Web Σάββατο, 15 Απρ 2017\nΜα πόσα καλοκαίρια θα πάνε χαμένα; Ιδού η εύλογη απορία για τα πολυσυζητημένα υδροπλάνα, που όπως όλα δείχνουν δε θα «απογειωθούν» ούτε στη φετινή καλοκαιρινή σεζόν! Για να μιλάμε ρεαλιστικά, με το νομοσχέδιο που ήταν να ψηφιστεί αρχικά στη Βουλή στις αρχές φθινοπώρου να… αγνοείται, και με τις επενδύτριες εταιρείες να έχουν εγκλωβιστεί σε ένα απόλυτα «θολό» τοπίο, το μόνο που μπορούμε να περιμένουμε είναι και πάλι κάποιες δοκιμαστικές μονάχα πτήσεις. Διότι για δρομολόγια και ένα στοιχειωδώς έστω οργανωμένο δίκτυο υδατοδρομίων ούτε… λόγος, με βάση τα σημερινά δεδομένα.\nΓια άλλη μια χρονιά διαψεύδονται δυστυχώς οι όποιες προσδοκίες φορέων και πολιτών και στην Κρήτη, που υποτίθεται θα βλέπαμε τα υδροπλάνα από το 2013!\nΟι εμπλεκόμενοι φορείς, όπως π.χ. ο Οργανισμός Λιμένος Ηρακλείου, ή οι Δήμοι με τα λιμενικά ταμεία, έχουν προωθήσει τις διαδικασίες όσο μπορούσαν. Έχουν καταθέσει προς έγκριση μελέτες. Αλλά πώς μπορεί να προχωρήσουν μέχρι τέλους όταν λείπει το βασικό συστατικό, δηλαδή το νομικό πλαίσιο που θα διέπει τη λειτουργία των υδατοδρομίων! Οι δύο επενδύτριες εταιρείες, Hellenic Seaplanes και «Ελληνικά Υδατοδρόμια», εξακολουθούν να δείχνουν επενδυτικό ενδιαφέρον, αλλά περιμένουν και αυτές να ψηφιστεί ο νόμος στη Βουλή των Ελλήνων και να δουν τις μικρές και τις μεγάλες αλλαγές.\nΑν και έχουν περάσει 13 ολόκληρα χρόνια από την αρχική εμφάνιση των υδροπλάνων στην Ελλάδα – εμφάνιση που τελικά κατέληξε… «πυροτέχνημα» – η Πολιτεία δε λέει να τακτοποιήσει ακόμα τα του νομικού πλαισίου ώστε να «ξεκλειδώσουν» και οι επενδύσεις.\nΑυτό δεν είναι το μοναδικό «αγκάθι» που κρατά καθηλωμένα τα υδροπλάνα, αλλά είναι το πρώτο και βασικότερο…\nΤο υπουργείο Υποδομών και Μεταφορών, ως επισπεύδον υπουργείο για τα υδατοδρόμια, έχοντας επισημάνει τα σημεία εκείνα του Νόμου 4146/13 που δημιουργούν σημαντικές καθυστερήσεις στην αδειοδότησή τους, εκπόνησε, σε συνεργασία με τα άλλα συναρμόδια υπουργεία (Ναυτιλίας, Περιβάλλοντος κ.λπ.) και την Υπηρεσία Πολιτικής Αεροπορίας (ΥΠΑ), σχέδιο νέου νόμου με σκοπό να βελτιωθούν βασικές διατάξεις που θα επιτρέψουν την επίσπευση αδειοδότησης των υδατοδρομίων. Το νομοσχέδιο τέθηκε σε δημόσια διαβούλευση στις 5 Αυγούστου 2016, η οποία κράτησε μέχρι και τις 9 Σεπτεμβρίου 2016.\nΚανονικά λοιπόν θα έπρεπε μέσα στο Σεπτέμβριο να έρθει προς ψήφιση στη Βουλή το νομοσχέδιο. Κάτι τέτοιο δεν έγινε ποτέ! Μέχρι τώρα, το νομοσχέδιο δεν έχει προωθηθεί στη Βουλή για ψήφιση, χωρίς κανείς να γνωρίζει κατά πρώτον πότε θα γίνει αυτό και κατά δεύτερον αν τελικά το νομοσχέδιο που θα κατατεθεί προς ψήφιση στη Βουλή θα περιλαμβάνει κάποιες βασικές τροποποιήσεις που έχουν προταθεί κατά τη δημόσια διαβούλευση, προκειμένου ο νέος νόμος να επιτρέψει τη βιώσιμη λειτουργία των υδατοδρομίων.\nΗ πρώτη διάταξη αφορά την πρόβλεψη για χρήση εναλλακτικού θαλασσοδιαδρόμου εντός των λιμένων, προκειμένου να καταστεί εφικτή η λειτουργία των υδατοδρομίων σε δωδεκάμηνη βάση. Αυτό θεωρείται εξαιρετικά σημαντικό, καθώς, όταν επικρατούν κακές καιρικές συνθήκες, θα πρέπει να επιτρέπεται στα υδροπλάνα να προσθαλασσώνονται στα πιο προστατευμένα σημεία των λιμανιών. Η δεύτερη διάταξη αφορά στην επιμήκυνση του χρόνου της άδειας των υδατοδρομίων. Συγκεκριμένα, προτείνεται η άδεια να είναι αόριστης ή 20ετούς διάρκειας για λόγους βιώσιμης λειτουργίας της.\nΣημειώνεται ότι στο νομοσχέδιο που τέθηκε σε δημόσια διαβούλευση προβλέπεται να είναι πενταετής η διάρκεια ισχύος της άδειας ίδρυσης υδατοδρομίου, όπως και της άδειας λειτουργίας. Επίσης, προβλέπεται ότι ιδιοκτήτης κάθε άδειας υδατοδρομίου θα είναι δημόσιος φορέας (π.χ. Λιμενικό Ταμείο). Όμως, όπως αναφέρουν στελέχη από το χώρο των υδροπλάνων, το κάθε Λιμενικό Ταμείο, καθώς δεν έχει την τεχνογνωσία να λειτουργήσει το υδατοδρόμιο, θα πρέπει να προκηρύξει διαγωνισμό για την επιλογή έμπειρης εταιρείας με το κατάλληλο προσωπικό, που θα αναλάβει ως φορέας λειτουργίας του υδατοδρομίου.\nΩστόσο, ο διαγωνισμός θα έχει το σημαντικό περιορισμό της πενταετούς διάρκειας της άδειας. Οι ενδιαφερόμενοι θα πρέπει να σταθμίσουν το κόστος της επένδυσής τους (λειτουργικά έξοδα σε προσωπικό, εκπαιδεύσεις, διαχείριση και συντήρηση εξοπλισμού και υποδομών, ενοίκιο για την άδεια κ.λπ.) σε συνάρτηση με τα μειωμένα έσοδα που θα υπάρχουν τα πρώτα χρόνια λειτουργίας και μέχρι τα υδροπλάνα να φτάσουν να πραγματοποιούν επαρκές πτητικό έργο για να υπάρχουν και τα αντίστοιχα έσοδα στο υδατοδρόμιο. Για τους λόγους αυτούς η διάρκεια των αδειών προτείνεται να είναι τουλάχιστον 20ετής.


Έκδοση από την 05:56, 25 Ιουνίου 2019\nΈκδοση από την 08:01, 11 Ιουνίου 2019 (επεξεργασία)\n(Link Ντέιρ ελ Μεντίνα)\nΈκδοση από την 05:56, 25 Ιουνίου 2019 (επεξεργασία) (αναίρεση)\n[[Αρχείο:M-Ramses IV.jpg|μικρογραφία|351x351εσ|Ο [[Ραμσής Δ΄]], γονατιστός, κάνει προσφορές στους θεούς. Η εικόνα του είναι αντιπροσωπευτική της δύσκολης περιόδου που διένυε το βασίλειο της Αιγύπτου. Ένας φαραώ απεικονιζόταν πάντασυνήθως όρθιος και ρωμαλέος, αλλά στην εποχή του Ραμσή Δ' η εικόνα του πανίσχυρου φαραώ είχε αντικατασταθεί από πιο ταπεινές αναπαραστάσεις, όπως αυτή.]]\nΟ [[Ραμσής Γ΄]], γιός του Sethnakht, δεν είχε βασιλική καταγωγή και για να ισχυροποιήσει την εξουσία του χρειαζόταν την υποστήριξη του ιερατείου, η οποία ήλθε μεν, αλλά με τεράστια ανταλλάγματα αχανείς εκτάσεις καλλιεργήσιμης γης, τις οποίες παραχώρησε στο ιερό του [[Καρνάκ (Αίγυπτος)|Άμωνα]]. Αυτό λειτούργησε εις βάρος του φαραωνικού ανακτόρου, καθώς απώλεσε ένα πολύ μεγάλο τμήμα των αγροτικών γαιών όπου βασιζόταν η οικονομία του βασιλείου. Η οικονομική κρίση ήταν αναπόφευκτη και ο λαός της Αιγύπτου άρχισε να υποφέρει, ενώ η εμπιστοσύνη τους προς το πρόσωπο του βασιλιά τους κλονίσθηκε ανεπανόρθωτα. Οι πληρωμές των εργατών καθυστερούσαν και ξέσπασαν οι πρωτοφανείς για την εποχή [[Απεργία|απεργίες]] των εργατών του [[Ντέιρ ελ-Μεντίνα]], οι οποίοι δούλευαν στην κατασκευή των βασιλικών τάφων. Η [[τυμβωρυχία]] των πλούσιων βασιλικών τάφων ήταν έναν σύνηθες φαινόμενο της περιόδου. Η εικόνα του πανίσχυρου [[φαραώ]] αλλοιώθηκε και ο ίδιος τοποθετήθηκε στην σκιά του ιερατείου.<ref name=":0" />\nΑνακτήθηκε από "https://el.wikipedia.org/wiki/Ειδικό:MobileDiff/7593508"


t.34/ anakoinwsh_lussiatreiou - ΗΠΖ\nΕπίσημη ανακοίνωση από το\nΛΥΣΣΙΑΤΡΕΙΟ της ΟΔΟΥ ΠΑΤΗΣΙΩΝ\nΑγαπητέ εκδότη της εφημερίδας «Η Πατησίων Ζει»\nΜόλις πληροφορηθήκαμε και αντικρίσαμε την εφημερίδα σας με εξώφυλλο όπου η Αθήνα μας ονομάστηκε Βερολίνο, συσκεφτήκαμε αμέσως για να αποφασίσουμε –οι αντιλυσσικοί ιατροί-την δυνατότητα ανακούφισης του πληθυσμού, από την λυσσώδη μανία του αποικιοκρατικού χρηματιστικού ιμπεριαλισμού. Οπότε σας κάνουμε γνωστά τα κάτωθι:\n1. Το Λυσσιατρείο των Πατησίων, όπως γνωρίζετε, ιδρύθηκε από τον πρωτοπόρο ακτιβιστή ιατρό –Παναγιώτη Παμπούκη- το 1896. Λίγο μετά από την λυσσώδη τουρκική κυριαρχία και αφού αντελήφθη –ο ιατρός– ότι ακολουθεί ετέρα με παθολογία βαριά της λυσσώδους κατάστασης προερχομένης από την δυτική απληστία, έσπευσε να εντρυφήσει εις Παρισίους και με πολλές περγαμηνές από τον Παστέρ, ίδρυσε ένα από τα πρώτα Λυσσιατρεία στον κόσμο, εδώ σε μας στην Πατησίων.\n2. Οι αντιλυσσικοί ιατροί είχαμε γνώση ότι η ανθρώπινη λύσσα εκδηλώνεται μετά από δήγματα αλλεπάλληλα, φορομπηχτικών εφαρμογών, βίαιας φτωχοποίησης μετά διασυρμού, με χαριστική βολή την κατασυκοφάντηση και την πλήρη εξουθένωση του φτωχού. Για να εργαζόμαστε αποτελεσματικά και να προσφέρουμε τις υπηρεσίες μας στα θύματα της ανθρώπινης λύσσας, αναγκαστικά στοχοποιήσαμε τα αθώα σκυλάκια. Οι σκύλοι αποτέλεσαν το προκάλυμμα για να επαναφέρουμε τους κακοφορμισμένους δηγματισμένους συμπολίτες μας από τη λυσσασμένη δαγκωματιά του φορατζή και του τοκογλύφου.\n3. Σας υπενθυμίζουμε, ότι οι αρχές λειτουργίας του Λυσσιατρείου, βασίζονταν στις αξίες του ανθρώπινου πολιτισμού, στις επεξεργασίες και στα πονήματα χιλιάδων χρόνων στην ανθρώπινη πορεία. Επομένως στηριζόμαστε στην ανιδιοτέλεια και στην ενδυνάμωση των κοινοτήτων με βάση τις παραδόσεις μας. Είναι σε όλους γνωστό ότι οι κοινότητες στην Ελλάδα κράτησαν την ελληνικότητα, τις αξίες και τον πολιτισμό μας. Γνωρίζουμε και διαπιστώνουμε με μεγάλη θλίψη, ότι σήμερα τα λυσσώδη δήγματα έχουν επεκταθεί σε ανθρώπους που κατέχουν θέση και αξιώματα.\n4. Όταν το Λυσσιατρείο έκλεισε τις πόρτες του, παρέδωσε τους αθώους και ηρωικούς σκύλους αμόλυντους στην κοινή γνώμη. Ήταν ένα χρέος μας που το οφείλαμε στους υπέροχους τετράποδους φίλους. Όλοι θεώρησαν ότι η ειδικότητά μας καταργήθηκε μη μπορώντας να αντιληφθούν την τεράστια αναγκαιότητά της. Στην εξώπορτα του Λυσσιατρείου τοποθετήσαμε αλυσίδες και ζητήσαμε η στάση του λεωφορείου, να μας υπενθυμίζει στο κοινό επειδή εμείς γνωρίζαμε ότι θα επιστρέψουμε.\n5. Είχαμε αποφασίσει από παλιά ότι η επαναλειτουργία μας θα ήταν ξανά στην Πατησίων, στην πόλη που μας περιέβαλλε με εμπιστοσύνη στο έργο μας. Εξοπλιστήκαμε με σύγχρονα μέσα και οργανώσαμε τους χώρους, αερίσαμε να φύγει η κλεισούρα και φορέσαμε τις λευκές ρόμπες μας προσθέτοντας ένα σήμα που έλεγε «Κατά της ανθρώπινης λύσσας».\n6. Βρισκόμαστε επομένως στην ευχάριστη θέση, να σας ανακοινώσουμε την επίσημη έναρξη την Μεγάλη Δευτέρα το πρωί. Δεχόμαστε άπαντες του συμπολίτες μας και συνανθρώπους μας, που έχουν σοβαρές διαταραχές από την λυσσώδη κατάντια. Η παραμονή τους στην Πατησίων θα έχει διάρκεια 20 ημέρες. Οι ιατρικές υπηρεσίες\nμας θα παρέχονται δωρεάν. Τα έξοδα σίτισης και γενικότερης παραμονής θα τα αναλάβουν οι εκπρόσωποι των κοινοτήτων.\n7. Σας ενημερώνουμε ότι δημοσιογράφους και τα τοιαύτα δεν θα δεχόμαστε. Εσείς βεβαίως όπου μας στηρίζετε και είχατε την καλοσύνη να αρθρώσετε τα πράγματα με το όνομά τους θα εξαιρείστε. Θα είμαστε πάντα στη διάθεσή σας.\n8. Μια τελευταία χάρη σας ζητώ σεβαστέ εκδότη των Πατησίων: Ποιος θα αναλάβει να πείσει τους δηγματισμένους από λύσσα ότι μολύνθηκαν από αυτόν που –ίσως- ψήφισαν ή ίσως εμπιστεύτηκαν για μια δουλίτσα ή για μια παραβίαση προς όφελος της δικής τους άστοργης τσέπης; Επί πλέον, ποιος θα αναλάβει να ενημερώσει τους πονεμένους συμπολίτες μας ότι η πολλή στενή «κολεγιά» με λυσσασμένους την ίδια την λύσσα επιφέρει;;; Ακόμη -ποιος θα πει ανοιχτά και καθαρά και ξάστερα- η λύσσα είναι μεταδοτική από τη στιγμή που σε κυριαρχεί η εμμονή ότι είσαι... η τσέπη σου;\n9. Ακόμη, ποιος θα ισχυριστεί ότι υπάρχουν άνθρωποι που είναι ανιδιοτελείς και ωραίοι γιατί έτσι τους αρέσει, και μπορεί κάποιος να τους εμπιστευτεί;; Οι ανεξάρτητες εφημερίδες ίσως έχουν τη δυνατότητα να ανοίγουν δρόμους ελεύθερης και απρόσκοπτης σκέψης.\n10. Σας καλούμε στα εγκαίνια του ΛΥΣΣΙΑΤΡΕΙΟΥ των ΠΑΤΗΣΙΩΝ. Μεγάλη Δευτέρα ανήμερα. Από το πρωί θα είμαστε επί ποδός μεγάλης υποδοχής. Είστε επίσημος καλεσμένος μας.\nΟι αντιλυσσικοί ιατροί της Ελλάδας\nΤο σωματείο μας ονομάζεται «Παναγιώτης Παμπούκης»\n18 Απριλίου 2016 Αθήναι\n[Επίσημη επιστολή του διάσημου Λυσσιατρείου, προς τον εκδότη της εφημερίδας «Η Πατησίων Ζει» με αίτημα –εάν μπορεί-να την δημοσιεύσει]\n[Η αφεντιά μου «Άλφα», κολύμπησε σε μια αφόρητη ματαιοδοξία κλεμμένης δόξας και ξένης γραφής και έσπευσα για την αντιγραφή]\n[Ο εκδότης, ανέθεσε σε μένα την αντιγραφή, χρησιμοποιώντας τεχνάσματα και τερτίπια δημοσιογραφικά και τα τοιαύτα]


Press Room Κυρ, 19 Νοε 17, 11:49\nPress Room Σαβ, 18 Νοε 17, 23:11\nΜια σημαντική βαθμολογική ανάσα πήρε ο Παπάγου, μετά την επικράτηση τού επί του Αρκαδικού, με τον Πέτρο Μελισσαράτο να πραγματοποιεί ακόμα μια εξαιρετική εμφάνιση. Ο 24χρονος σέντερ μίλησε στην ιστοσελίδα του ΠΣΑΚ. Αναλυτικά:Πέτρο, κάνετε ένα πολυ καλό παιχνίδι και κερδίσατε σχετικά εύκολα. Έπαιξε ρόλο η θέληση; Παρουσιαστήκατε απο το ξεκίνημα αποφασιστικοί... «Τέτοιου είδους παιχνίδια με ομάδες σχεδόν ίδιας δυναμικότητας πρέπει να τα κερδίζεις, εάν θέλεις να πετύχεις τους στόχους σου. Εμείς κάναμε ένα καλό παιχνίδι, ελέγξαμε απο την αρχή το ρυθμό και καταφέραμε να φθάσουμε στη νίκη. Είναι μια πολυ σημαντική νίκη ενόψει της συνέχειας και είμαστε πολυ χαρούμενοι». Απο το ξεκίνημα της σεζόν κρατάτε χαμηλούς τόνους και μιλάτε πρώτα απ ολα για την παραμονή... «Πραγματικά, στόχος μας είναι η παραμονή και μάλιστα θα επιδιώξουμε να την εξασφαλίσουμε όσο πιο σύντομα γίνεται. Είμαστε μια νεανική ομάδα και θα πρέπει να σταθεροποιήσουμε την απόδοση μας και να βγάζουμε στο γήπεδο τη δουλειά που κάνουμε στις προπονήσεις». Τώρα ακολουθεί το παιχνίδι με τον Ερμής Αγιάς. Τι θα πρέπει να προσέξετε για να πάρετε τη νίκη; «Είναι ένα πάρα πολυ δύσκολο παιχνίδι και θα πρέπει να τα δώσουμε ολα, αν θέλουμε να πάρουμε τη νίκη. Ο Ερμής διαθέτει ένα σύνολο με έμπειρους και ταλαντούχους παίκτες. Χρειάζεται συγκέντρωση σε όλη τη διάρκεια του αγώνα».\nΑχιλλέας Μαυροδόντης Σαβ, 18 Νοε 17, 18:02\nΤο Περιστέρι μετά από ένα πραγματικό... θρίλερ, πέρασε από την Λευκαδα, επικρατώντας με 72-67 της Δόξας. έτσι οι «Πρίγκιπες» της δυτικής όχθης κράτησαν το αήττητο, κάνοντας το 6/6 στο φετινό πρωτάθλημα.\nΔημητριάδης: «Το Περιστέρι δεν έχει να φοβηθεί κάτι»\nPress Room Παρ, 17 Νοε 17, 17:44\nΤο Περιστέρι αντιμετωπίζει στη Λευκάδα την τοπική Δόξα (18/11, 17:00) και ο Τάσος Δημητριάδης έδωσε το σύνθημα για να κάνει η ομάδα του το 6/6.\nΤο έριξαν στο... φαγητό στην Τρίπολη!\nΑχιλλέας Μαυροδόντης Πεμ, 16 Νοε 17, 14:18\nΟ Αρκαδικός, το βράδυ της Τετάρτης, δείπνησε σε εστιατόριο της Τρίπολης, με το σύλλογο της Αρκαδίας να ευχαριστεί με ανακοίνωσή του τους ιδιοκτήτες για την φιλοξενία, αλλά και για την στήριξη στην ομάδα τα προηγούμενα χρόνια.\nPress Room Κυρ, 19 Νοε 17, 11:39\nΟ Ερμής Αγιάς, παρά το γεγονός πως στο ημίχρονο βρέθηκε πίσω στο σκορ με 11 πόντους διαφορά (44-33), εν τέλει κατάφερε να περάσει αλώβητος από την Καρδίτσα, κερδίζοντας την ομώνυμη ομάδα με 74-70.\nPress Room Σαβ, 18 Νοε 17, 22:59\nTo Περιστέρι πήρε την εκτός έδρας νίκη επί της Δόξας, συνέχισε την αήττητη πορεία του στην Α2 και στην αναμέτρηση της 6ης αγωνιστικής της Stoiximan.gr Basket League είχε την συμπαράσταση ορισμένων φίλων του που το ακολούθησαν στη Λευκάδα.\nΑ2: Δύσκολη αποστολή στην Λευκάδα για ΓΣΠ, ματσάρες για την παραμονή!\nΑχιλλέας Μαυροδόντης Σαβ, 18 Νοε 17, 05:54\nΤο Περιστέρι εχει δύσκολο έργο, με την ομάδα των Δυτικών Προαστίων να αντιμετωπίζει την Δόξα στην Λευκάδα, θέλοντας να συνεχίσει το αήττητο σερί του. Δύσκολη αποστολή και για τον Χολαργό, με την ομάδα του Στέργιου Κουφού να δοκιμάζεται στο Ψυχικό, απέναντι στο πολύ ισχυρό σύνολο του Γιώργου Ρεμεντέλα.\nΣτην τελική ευθεία για Λευκάδα το Περιστέρι (vid)\nPress Room Πεμ, 16 Νοε 17, 18:44\nΤο πρωτάθλημα της Α2 συνεχίζεται κανονικά αυτό το Σάββατο (18/11) και το Περιστέρι προετοιμάζεται για το παιχνίδι με τη Δόξα Λευκάδας.\nΠεριστέρι: Οσα δεν ξέρετε για τον Πολυτάρχου (vid)\nPress Room Τετ, 15 Νοε 17, 16:21\nΟ Μιχάλης Πολυτάρχου ετοιμάζεται να επιστρέψει στην δράση μετά τον τραυματισμό που τον ταλαιπώρησε και το Περιστέρι τον πέρασε από... ανάκριση.\nLive Streaming: Αιγάλεω - Πεύκη\nΈτσι έκανε το «επτά στα επτά» ο Ιωνικός (vid)\nΚαπογιάννη : «Έχει βελτιωθεί η Μπεσίκτας»\nΑ2: Αήττητο το Περιστέρι, επιστροφή στις νίκες για Ηρακλή\nΑκερ: «Να επιστρέψει ο Απόλλων στην Α1»\nΣτην Ελλάδα για τον Απόλλωνα ο Ακερ!\nΠαίζει με την Εθνική ο Μήτογλου\nΟ Σφαιρόπουλος έγινε ο 11ος πολυνίκης προπονητής\nΤα εισιτήρια για το ματς με τη Ρεάλ\nΛυκογιάννης: «Ημασταν ανταγωνιστικοί...»


Κίνηση Πολιτών Ναυπακτίας: Σύγκληση Δημοτικού Συμβουλίου Ναυπακτίας την Κυριακή 7/10 χωρίς να υπάρχει στην ημερήσια διάταξη η διπλοβάρδια!!\nΣύγκληση Δημοτικού Συμβουλίου Ναυπακτίας την Κυριακή 7/10 χωρίς να υπάρχει στην ημερήσια διάταξη η διπλοβάρδια!!\nΣτις 7/10/2012 ημέρα Κυριακή και ώρα 20.00στο ΞΕΝΙΑ συνεδριάζει το δημοτικό συμβούλιο με τα παρακάτω θέματα στην ημερήσια διάταξη.\nΕνημέρωση για τον έλεγχο της ποιότητας του πόσιμου ύδατος\nΠαραχώρηση χρήσης εργαστηρίου ελέγχου ποιότητας ύδατος του Δήμου Ναυπακτίας Δ.Ε. Αποδοτίας στην ΔΕΥΑΝ.\nΑναμόρφωση προϋπολογισμού 2012\nΕγκριση μελέτης και επιλογή τρόπου εκτέλεσης του έργου «ΕΠΙΧΟΡΗΓΗΣΗ ΤΟΥ Δ.ΝΑΥΠΑΚΤΟΥ Ν.ΑΙΤΩΛ/ΝΙΑΣ ΕΘΝΙΚΟ ΠΑΠΑΧΑΡΑΛΑΜΠΕΙΟ ΣΤΑΔΙΟ- ΒΕΛΤΙΩΣΕΙΣ».\nΕνσωμάτωση των διατηρούμενων θέσεων στον ισχύοντα Οργανισμό Εσωτερικής Υπηρεσίας του Δήμου.\nΕκδοση τοπικής κανονιστικής απόφασης ρύθμισης της κυκλοφορίας με την εξασφάλιση εισόδου καταστήματος κ.Ζησιμόπουλου Κυριάκου επί της οδού Θ.Νόβα.\nΟρισμός υπολόγου διαχειριστή του έργου «ΟΛΟΚΛΗΡΩΣΗ 1ου ΣΤΑΔΙΟΥ ΦΑΣΗ Β΄ΤΟΥ ΕΡΓΟΥ ΧΥΤΑ ΝΑΥΠΑΚΤΟΥ-ΚΑΤΑΣΚΕΥΗ ΚΥΤΤΑΡΟΥ 2ου ΧΡΟΝΙΚΗΣ ΠΕΡΙΟΔΟΥ» και ορισμός υπεύθυνου επικοινωνίας με την διαχειριστική αρχή για το ανωτέρω έργο.\nΑποδοχή της απόφασης ένταξης και των ειδικών όρων της πράξης με τίτλο «Βελτίωση και ανάπλαση κοινοχρήστων χώρων οικισμού Σίμου Πυλήνης» του Δήμου Ναυπακτίας.\nΔυστυχώς για άλλη μια φορά λείπει η συζήτηση για το κτιριακό πρόβλημα των σχολείων της Ναυπάκτου. Από την άλλη μεριά ο δήμαρχος δεν εκτελεί την απόφαση του δημοτικού συμβουλίου για άμεση αγορά λυόμενων αιθουσών γράφοντας "στα παλιά του τα παπούτσια", όχι μόνο την τοπική κοινωνία αλλά και τις αποφάσεις του συμβουλίου, τις οποίες είναι υποχρεωμένος να εκτελέσει.\nΜόνη ελπίδα η ενωμένη δράση της τοπικής κοινωνίας.\nΤις λύσεις, άμεσες αλλά και μακροπρόθεσμες, κόντρα στην διπλοβάρδια και σε κάθε υποβάθμιση της εκπαιδευτικής διαδικασίας, θα τις επιβάλλουμε, μόνο αν "δεν κάτσουμε στ' αυγά μας" ενώ ταυτόχρονα απομονώσουμε όσους σπέρνουν τη διχόνοια.\nΑς μην ξεχνάμε ότι μέχρι τώρα η δημοτική πλειοψηφία αρνείται να πάρει πρωτοβουλία και υποδαυλίζοντας έριδες και διαμάχες ανάμεσα στα σχολεία, περιμένει στην γωνία για να εμφανιστεί ως "ειρηνοποιός". Μόνο έτσι ελπίζει να συσκοτίσει τις ευθύνες που της αναλογούν.


GENOCIDE: Σιγά σιγά η ευαισθητοποίηση\nΣιγά σιγά η ευαισθητοποίηση\nΣιγά σιγά η ευαισθητοποίηση για την απαράδεκτη άρνηση της Γενοκτονίας, προετοιμάζεται στην πατρίδα μας. Δεν μιλάμε πια αποκλειστικά για μία και μόνο γενοκτονία, αλλά για όλες τις γενοκτονίες. Μάλιστα η τριάδα γενοκτονιών των Ελλήνων, των Αρμενίων και των Ασσυρίων, μπαίνει στο λεξιλόγιο των ανθρώπων που παλεύουν για τα ανθρώπινα δικαιώματα, αλλά και για τα δικαιώματα της Ανθρωπότητας. Μπορεί να μη συνειδητοποιεί ο καθένας μας την αξία και τη σημασία αυτής της διαδικασίας, αλλά είναι η συνέχεια της αναγνώρισης στο πλαίσιο της διαδικασίας διόρθωσης που βασίζεται πάνω στο έργο του Lemkin. Με την πάροδο του χρόνου, ο ελληνικός λαός κάνει την υπέρβαση και δεν εξετάζει μόνο και μόνο την ιστορία του και τα δεινά που έχει περάσει. Τώρα ασχολείται επί του πρακτέου με τις γενοκτονίες και των άλλων συνανθρώπων που συνεχίζουν να υποφέρουν, γιατί τους βρίζουν με το έγκλημα ειρήνης που διαπράττουν αυτοί που δεν αναγνωρίζουν κανένα. Όλοι οι αγωνιστές της ελευθερίας και της μνήμης συντονίζονται σε μία κοινή προσπάθεια, για να υπάρχει μία δικαιοσύνη για τους αθώους, για τα θύματα που δεν μπορούν να αμυνθούν γιατί γενοκτονήθηκαν, για να μην υπάρχουν. Οι γενοκτόνοι δεν θέλουν να υπάρχει μέλλον και φοβούνται τις αναγνωρίσεις, γιατί ξέρουν καλά ότι με αυτόν τον τρόπο η Ανθρωπότητα δεν ξεχνά κι αρχίζει να αμύνεται για να μη συμβεί και πάλι μετά από χρόνια. Έχει λοιπόν σημασία να επιμένουμε όλοι μας για το θέμα της ποινικοποίησης της άρνησης των γενοκτονιών. Διότι δεν είναι μόνο λόγω νομοθεσίας που αγωνιζόμαστε, αλλά λόγω ηθικής και ανθρώπινης αξιοπρέπειας. Ο ρόλος μας είναι απλός πρέπει να είμαστε δίκαιοι, για να δικαιολογήσουμε την ύπαρξή μας, προστατεύοντας τους αθώους. Έτσι αυτός ο αγώνας είναι ένας τρόπος για όλους μας να πάρουμε μία θέση ως άνθρωποι και συνάνθρωποι δίχως να φοβηθούμε τους γενοκτόνους και αυτούς που δεν σέβονται τα θύματα.\nLo stato giuridico del genocidio\nQuando parlò la donna\nΌταν μίλησε η γυναίκα\nΗ καταδίκη των βαρβάρων\nΙσόβια σε πρώην ηγέτες των Ερυθρών Χμερ\nΔιεθνής Συνομοσπονδία Ποντιών Ελλήνων - Δελτίο Τύπ...


Κρατερός Κατσούλης: Επέστρεψε στη «Φωλιά των Κου Κου»\nΗΟΜΕ Ειδήσεις - Νέα Κρατερός Κατσούλης: Επέστρεψε στη «Φωλιά των Κου Κου» – Τι είπε για την απομόνωσή του;\n18.03.2020 | 12:25\nΚρατερός Κατσούλης: Επέστρεψε στη «Φωλιά των Κου Κου» - Τι είπε για την απομόνωσή του;\nΔυναμική επιστροφή στην εκπομπή του «Στη Φωλιά των Κου Κου» έκανε σήμερα ο Κρατερός Κατσούλης. Ο γνωστός ηθοποιός και παρουσιαστής του πρωινού του Star ένιωσε πριν λίγες μέρες μια αδιαθεσία, είχε κάποια συμπτώματα και με προτροπή του γιατρού του υπεβλήθη στο τεστ για να δει αν έχει κορονοϊό. Έτσι και για δυο μέρες (Δευτέρα και Τρίτη) η εκπομπή δεν βγήκε στον αέρα εν αναμονή των αποτελεσμάτων. Ο Κρατερός βγήκε αρνητικός στον ιό και έτσι σήμερα επέστρεψε στη θέση του.\nΜε την επιστροφή του στην εκπομπή, ο Κρατερός έστειλε στους τηλεθεατές το δικό του μήνυμα:\n«Να πω προσωπικά ένα τεράστιο ευχαριστώ κα για τις ευχές σας, όταν ανακοίνωσα πως θα πάω να κάνω το τεστ για κορονοϊό προληπτικά, κατόπιν της προτροπής της γιατρού μου. Να πω πάλι ένα μεγάλο ευχαριστώ όταν βγήκε αρνητικό το τεστ.\nΤο έκανα επειδή αισθάνθηκα πως όφειλα να το κάνω, επειδή είχα κάποια συγκεκριμένα συμπτώματα. Δε μου ήρθε έτσι ξαφνικά να πάω. Ήταν μια πολύ χρήσιμη και ενδιαφέρουσα εμπειρία αυτές οι δυόμιση μέρες απομόνωσης».\nΜαζί με την Κατερίνα Καραβάτου, μάλιστα έσπευσε να πει πως στην εκπομπή τηρούνται τώρα δρακόντεια μέτρα ασφαλείας και πως είναι πολύ προσεχτικοί λόγω των τελευταίων εξελίξεων.


Με δωρεάν υφασμάτινες μάσκες στα σχολεία μαθητές και καθηγητές – Τι λένε οι ειδικοί\nΔωρεάν θα παρέχονται σε μαθητές και εκπαιδευτικούς οι μάσκες στα σχολεία, όπως αποφασίστηκε από το υπουργείο Εσωτερικών, λίγες μέρες πριν χτυπήσει το πρώτο κουδούνι στις 7 Σεπτεμβρίου.\nΟ υπουργός Τάκης Θεοδωρικάκος, μιλώντας στο ραδιοφωνικό σταθμό Θέμα 104,6 είπε ότι θα παρέχονται δωρεάν τρεις υφασμάτινες μάσκες σε καθένα από τους συνολικά 1.350.000 μαθητές και 130.000 εκπαιδευτικούς.\nΟι μάσκες που θα χορηγηθούν θα είναι «υφασμάτινες μάσκες που μας υποδεικνύει η επιτροπή» και θα καλύψει το σύνολο των μαθητών και των εκπαιδευτικών της πρωτοβάθμιας και δευτεροβάθμιας εκπαίδευσης, είπε ο κ. Θεοδωρικάκος.\nΝωρίτερα με tweet του γνωστοποίησε την ειδική έκτακτη επιχορήγηση του υπουργείου Εσωτερικών ύψους 5,2 εκατ. ευρώ προς όλους τους δήμους προκειμένου να γίνει η δωρεάν διάθεση των μασκών.\n«Με ειδική έκτακτη επιχορήγηση του ypesgr 5, 2 εκατομ. ευρώ προς όλους τους δήμους εφοδιάζουμε όλους τους μαθητές & όλους τους εκπαιδευτικούς με μάσκες. Κάνουμε πράξη την ξεκάθαρη πολιτική βούληση του PrimeministerGR να προστατέψουμε την υγεία»\nΤη διευκρίνιση ότι η μάσκα στα σχολεία δεν θα είναι υποχρεωτική στο προαύλιο, στη γυμναστική ή στα διαλείμματα έκανε η υπουργός Παιδείας Νίκη Κεραμέως.\n«Η χρήση της μάσκας θα είναι στους εσωτερικούς χώρους. Στους εξωτερικούς θα είναι μόνο αν υπάρχει συνωστισμός… Στους εξωτερικούς, στη γυμναστική ή στα διαλείμματα δεν θα χρειάζεται τα παιδιά, οποιασδήποτε ηλικίας να φοράνε μάσκα» είπε μιλώντας στο ΟPEN.\n«Ακολουθούμε αυστηρά τις οδηγίες των ειδικών. Οι ειδικοί είπαν ότι είναι σπουδαία προστασία η μάσκα, είναι ασπίδα, το λέει ο ίδιος ο ΠΟΥ» ανέφερε χαρακτηριστικά.\n«Η μάσκα είναι ένα προσωπικό αντικείμενο που θωρακίζει τον καθένα από μας. Είναι ευθύνη του καθενός να προμηθεύσει μία υφασμάτινη μάσκα η οποία μπορεί να πλένεται» ανέφερε.\nΗ υπουργός Παιδείας είπε, σχετικά με το κόστος της μάσκας, ότι η αγορά της θα είναι ευθύνη των γονέων και υπενθύμισε ότι τη Δευτέρα θα γίνουν οι ανακοινώσεις από τους ειδικούς.


Στοιχεία BestPrice.gr: Τι αγόρασαν online οι Έλληνες στη φετινή Black Friday | It's Possible\nαρχικηΟΙΚΟΝΟΜΙΑΣτοιχεία BestPrice.gr: Τι αγόρασαν online οι Έλληνες στη φετινή Black Friday\nΗ Black Friday είναι η αγαπημένη ημέρα των απανταχού καταναλωτών. Για 5η χρονιά, οι καταναλωτές στην Ελλάδα περίμεναν με αγωνία τις προσφορές των ηλεκτρονικών καταστημάτων. Το BestPrice.gr, η δημοφιλής μηχανή αναζήτησης προϊόντων και σύγκρισης τιμών από 2.500+ ηλεκτρονικά καταστήματα, μας αποκαλύπτει τι αγόρασαν online οι καταναλωτές στη χώρα μας και ποια η επίδραση του lockdown. Αξίζει να σημειωθεί ότι το BestPrice.gr επισκέφτηκαν για την έρευνα αγοράς τους περισσότεροι από 4,2 εκατομμύρια καταναλωτές τον Νοέμβριο.\nΤο lockdown στην χώρα φαίνεται ότι ήταν ένας παράγοντας που ενίσχυσε επιπλέον το ήδη αυξημένο ενδιαφέρον των καταναλωτών για τις προσφορές της Black Friday. Με τα ηλεκτρονικά καταστήματα της χώρας να δίνουν το σύνθημα της εκκίνησης των προσφορών μία εβδομάδα νωρίτερα, φέτος οι αναζητήσεις των καταναλωτών για την Black Friday διήρκησαν 10 ημέρες ξεκινώντας από την Παρασκευή 20/11.\nΤο αντίκτυπο των προσφορών της Black Friday\nΤην εκπτωτική περίοδο της Black Friday, δηλαδή από 20 έως 29 Νοεμβρίου, καταγράφηκαν 75% περισσότερες επισκέψεις στο BestPrice.gr σε σχέση με το προηγούμενο δεκαήμερο, ενώ αν συγκρίνουμε με το αντίστοιχο χρονικό διάστημα ακριβώς πριν το 2ο lockdown, η αύξηση αντιστοιχεί στο ιλιγγιώδες 128%.\nΗ αύξηση αυτή αποτυπώνεται και σε επίπεδο πωλήσεων, καθώς το δεκαήμερο της Black Friday ο τζίρος των καταστημάτων αυξήθηκε κατά 143% σε σχέση με το αντίστοιχο προηγούμενο διάστημα. Μάλιστα, συγκριτικά με την περίοδο πριν το lockdown, το ποσοστό της αύξησης φτάνει το 292%. Παράλληλα αυξήθηκε και το μέσο καλάθι κατά 9%.\nBlack Friday 2020 VS Black Friday 2019\nΗ Black Friday είναι η ημέρα που παραδοσιακά κάθε χρόνο το BestPrice.gr καταρρίπτει το ρεκόρ επισκεψιμότητας της προηγούμενης χρονιάς. Το lockdown φάνηκε ότι επηρέασε θετικά τη διάθεση των καταναλωτών στην Ελλάδα για ηλεκτρονικές αγορές, με ακόμη μια χρονιά την επισκεψιμότητα να χτυπάει κόκκινο. Πιο συγκεκριμένα, την ημέρα της Black Friday σημειώθηκαν 69% περισσότερες επισκέψεις από πέρυσι, ενώ το δεκαήμερο της Black Friday η συνολική αύξηση έφτασε το 82%.\nΗ περίοδος των προσφορών δεν τελειώνει την Black Friday αλλά συνεχίζεται μέχρι τη Δευτέρα που ακολουθεί, γνωστή ως Cyber Monday. Αντίστοιχα και οι αναζητήσεις των καταναλωτών για προσφορές δεν σταμάτησαν την Black Friday, με τη Δευτέρα 30/11 να σημειώνει 66% και 63% αύξηση σε σχέση με μια τυπική Δευτέρα και την περυσινή Cyber Monday αντίστοιχα.\nΗ επίδραση του 2ου Lockdown\nΤην περίοδο του 2ου lockdown (7/11-29/11) η επισκεψιμότητα του BestPrice.gr έχει αυξηθεί κατά 76% σε σχέση με την αμέσως προηγούμενη περίοδο, ενώ συγκριτικά με το 1ο lockdown (23/03-04/05) ο μέσος αριθμός επισκέψεων ανά ημέρα έχει αυξηθεί κατά 41%.\nΣτο 1ο lockdown, τη θέση της τοστιέρας πήρε ο αρτοπαρασκευής καθώς τα περισσότερα σπίτια απέκτησαν από έναν, ενώ παράλληλα ένα μικρό γυμναστήριο διαμορφώθηκε στα περισσότερα σαλόνια, δίπλα από το τραπεζάκι που φτιάχναμε παζλ και παίζαμε επιτραπέζια. Πώς διαμορφώθηκαν όμως οι αγοραστικές μας προτιμήσεις το 2ο lockdown; Ακολουθούν σχετικά στατιστικά σε επίπεδο κατηγορίας και προϊόντος.\nΕπισκέψεις σε e-shops ανά κλάδο\nΜε τα φυσικά καταστήματα κλειστά, οι καταναλωτές στράφηκαν αποκλειστικά στο ηλεκτρονικό εμπόριο για να αναζητήσουν, να συγκρίνουν και να επωφεληθούν τις προσφορές της Black Friday. Ποιοι κλάδοι όμως κέντρισαν περισσότερο την προσοχή των καταναλωτών την εκπτωτική αυτή περίοδο; Μετρήσαμε τις “εισόδους” των χρηστών του BestPrice.gr στα συνεργαζόμενα καταστήματα αυτό το 10ημερο και σας παρουσιάσουμε το ποσοστό της αύξησης – ναι γιατί όλοι οι κλάδοι σημείωσαν άνοδο – σε σχέση με το αντίστοιχο χρονικό διάστημα ακριβώς πριν το lockdown:\nΣπίτι & Κήπος +88%\nΥγεία & Ομορφιά +22%\nΠαιδικά & Βρεφικά +179%\nΣπορ & Χόμπυ +57%\nΤα 20 top selling προϊόντα της Black Friday\nΚατά το 10ημερο της Black Friday σημειώθηκε πτώση της καλύτερης τιμής σε αρκετές χιλιάδες διαφορετικά προϊόντα. Ποια ήταν όμως τα προϊόντα που αγοράστηκαν περισσότερο από τους χρήστες του BestPrice.gr; Αν μπορούσαμε να ανοίξουμε τα δέματα από τις παραγγελίες αυτής της περιόδου, τις περισσότερες φορές θα βρίσκαμε ένα προϊόν από την ακόλουθη λίστα:\nSony Playstation 365 Days Plus Card\nAlcatel 3L 2020 64GB\nHuawei MediaPad T3 10 9.6″ LTE 16GB\nSamsung Galaxy Tab A 2019 10.1 WiFi 2GB 32GB\nΌπως αναφέραμε παραπάνω, όλες οι κατηγορίες προϊόντων σημείωσαν άνοδο κατά το 10ημερο της Black Friday. Κάποιες όμως συγκεκριμένες υποκατηγορίες ξεχώρισαν, καταγράφοντας τις περισσότερες online πωλήσεις και είναι οι ακόλουθες:\nSneakers (Γυναικεία & Ανδρικά)\nΑθλητικά Ρούχα (Γυναικεία & Ανδρικά )\nΜποτάκια (Γυναικεία και ανδρικά)\nBestPrice Trends: Οι τάσεις της αγοράς\nΤα παραπάνω στατιστικά αποτελούν μόλις μια μικρή γεύση της νέας υπηρεσίας “BestPrice Trends” που θα είναι διαθέσιμη στο BestPrice.gr τον προσεχή Δεκέμβριο. Πρόκειται για μία δωρεάν υπηρεσία προς όλους, με χρήσιμες πληροφορίες για τις τάσεις της αγοράς όπως τα best selling προϊόντα στην Ελλάδα, σύμφωνα με τις online παραγγελίες από τα συνεργαζόμενα καταστήματα που συμμετέχουν στην υπηρεσία “BestPrice 360° Analytics”.\nBestPrice.gr: Aύξηση κατά 125% στις online αγορές �...\nΗ αγαπημένη ημέρα όλων των καταναλωτών είναι\n«Εκτόξευση» τον Νοέμβριο: 178.339 μοναδικοί αναγνώστες και 322.785 προβολές σελίδας για το It's Possible


Ο Άγιος της Βίτσας Ζαγορίου, Γέροντας Ιάκωβος Βαλαδήμος - ΒΗΜΑ ΟΡΘΟΔΟΞΙΑΣ\nΟ Άγιος της Βίτσας Ζαγορίου, Γέροντας Ιάκωβος Βαλαδήμος\n Τελευταία ενημέρωση: 15-02-2016 | 12:11:01 - Πρώτη δημοσίευση: 15-02-2016 | 12:11:01\nΓράφει ο Καθηγητής Δρ.Χαράλαμπος Μπούσιας, Μέγας Υμνογράφος της των Αλεξανδρέων Εκκλησίας\nΜε κατάνυξη τελέσθηκε μνημόσυνο για την επέτειο της μνήμης του μακαριστού Γέροντος Ιακώβου Βαλαδήμου στον Ιερό Ναό Αγίας Μαρίνης Αλιβερίου παρουσία πλήθους πιστών που έχουν διαβάσει για τη θαυμαστή βιοτή του ουρανοπολίτη Γέροντα.\nΣκιαγραφώντας το Γέροντα Ιάκωβο Βαλαδήμο, τον Άγιο της Βίτσας Ζαγορίου, προσεγγίζουμε την αρετή. Προβάλλουμε μπροστά μας την αγιότητα προσωποποιημένη, τον ίδιο τον Κύριό μας «παρατεινόμενον εις τους αιώνας». Ο απλός, καλοκάγαθος, απειρόκακος Λειτουργός του Θεού του Υψίστου, ο π. Ιάκωβος είναι μια σύγχρονη αγιασμένη μορφή που κατακόσμησε τα τελευταία χρόνια την Ήπειρό μας και έφυγε μόλις το 1960 σε βαθιά γεράματα, για να διακοσμήσει και τη χορεία της θριαμβεύουσας στον ουρανό Εκκλησίας.\nΟ Γέροντας Ιάκωβος ήταν ένας βιαστής του πνεύματος, ένας μοναστής της Αθωνικής πολιτείας, ένας σύγχρονος Πατροκοσμάς, ένα φιλέρημο στρουθίο της αρετής, από τα ερημοπούλια της πίστεως, που χτίζουν τις φωλιές τους στις απάτητες κορυφές της αρετής, καλλικέλαδο ως προς την αδιάκοπη δοξολογία του Θεού μας. Υπήρξε ο Όσιος Ασκητής του Μοναστηριού του Προφήτη Ηλία, στα ψηλώματα των Ζαγοροχωρίων, ο πνευματικός αλείπτης του νεαρού τότε επισκέπτη του με τη φλόγα της ολοκληρωτικής αφιερώσεως στο Θεό μας, του σημερινού Οσίου Παισίου, η γνήσια επιβεβαίωση ότι η αγιότητα είναι διαχρονικό φαινόμενο και μάλιστα των λόγων του Αποστόλου των εθνών: «Όπου επλεόνασεν η αμαρτία υπερεπερίσευσεν η χάρις» (Ρωμ. ε΄ 20).\nΑσκητικός, γλυκύτατος, λαμπερός ο Γέροντας Ιάκωβος, με απλά λόγια εξηγούσε το Ιερό Ευαγγέλιο στους πιστούς. Ο λόγος του ήταν βαθειά θεολογικός, αλλά απόλυτα κατανοητός και πάντοτε συμβουλευτικός. Για κάθε πρόβλημα έδινε μία λύση, η οποία ήταν πάντοτε η καλύτερη. Αν κάποιος έκανε σοβαρή αμαρτία τον συμβούλευε πατρικά και έδειχνε ιδιαίτερη ευαισθησία στη συκοφαντία, την οποία θεωρούσε μεγάλο ολίσθημα μισητό από τον ακατάκριτο Κύριό μας. Αυτή είναι διαβολή, έλεγε, και είναι βέβαιο ότι ο διάβολος είναι ο εφευρέτης της, αφού είναι ο πατέρας του ψεύδους.\nΣτα χωριά που περιόδευε ιεραποστολικά ο Γέροντας διδάσκοντας την ευσέβεια μαζευόταν όλη η γειτονιά να ακούσει τον ψυχωφελή λόγο του. Όταν του πρότειναν να φάει εκείνος έτρωγε μόνο δυό κουταλιές, πάντοτε νηστίσιμο, και ευχαριστούσε τους πάντες. Μιλούσε και προφητικά λέγοντας: «Μη χαίρεστε! Πίσω θα έρθουν χειρότερες ημέρες. Επίσης έλεγε: «Θα έρθει καιρός που ο ένας δεν θα θέλει να δεί τον άλλον. Θα αλλάξει ο κόσμος. Το μεγάλο ποτάμι δεν ήρθε ακόμη, πίσω είναι. Γι’ αυτό εξομολογηθείτε, κοινωνείστε. Δεν ξέρουμε την ώρα μας. Θα έχετε όλα τα καλά, αλλά δεν θα τα χαίρεστε».\nΣτην εκταφή των λειψάνων του βρήκαν ένα λουλούδι στο κεφάλι του. Πως να μην ανθήσει λουλούδι όταν ο ίδιος ήταν το ρόδο της ασκητικής ζωής, το κρίνο της ιεραποστολική δράσεως και το ζουμπούλι της ψυχικής κενώσεως στις ανάγκες των συνανθρώπων του; Το άνθισμα του λουλουδιού έδειχνε την ευαρέσκεια του ουρανού στους αγώνες του Γέροντος Ιακώβου.\nΣτα δύσκολα χρόνια της πείνας και της ανέχειας αν εξοικονομούσε καμμιά οκά αλεύρι η καμμιά χούφτα φασόλια μπορούσε να πάει και δυό ώρες δρόμο σε κάποιο χωριό, για να τα δώσει σε φτωχές οικογένειες. Όλα για τους άλλους! Τίποτα δεν κρατούσε για τον εαυτό του. Τα βράδια, στη μικρή ανάπαυση που έδινε στον εαυτό του κοιμόταν κατάχαμα πάνω σε ένα χράμι από γιδόμαλλο με μαξιλάρι μια πέτρα.\nΣτην αμφίεσή του ήταν πάντοτε ταπεινός. Έτσι, όταν του έδωσαν σε ένα Ναό που πήγε για να λειτουργήσει ωραία άμφια με φανταχτερά χρώματα χωρίς να τους προσβάλει ρώτησε:\nΑφού σώθηκε από νάρκες και πολλούς ορατούς και αοράτους εχθρούς με τη Θεία συνέργεια και με θαυμαστούς τρόπους που μόνο σε Αγίους συμβαίνουν, ο π. Ιάκωβος κοιμήθηκε τις 15 Φεβρουαρίου του 1960 ήσυχα και Άγγελοι Κυρίου παρέλαβαν τη μακαρία του ψυχή, για να τη μεταφέρουν στο θρόνο του Εσφαγμένου Αρνίου. Ήταν ημέρα νίκης, ημέρα λυτρωμού, ημέρα θριάμβου, για το Γέροντα, που έσπαγε το φράγμα της ύλης και πορευόταν στην αφθαρσία, στην αιωνιότητα, κοντά στο Χριστό μας, «όπου ήχος καθαρός εορταζόντων και βοώντων απαύστως, Κύριε, δόξα Σοι.